url: =Conference thu kizakna Laihawm ~ MUC\nConference thu kizakna Laihawm\nAdmin 12:17:00 AM Articles, ZOMI SDA NEWS\n1. Endikpi Laikung pan\n2. Topa’ Ni\n3. Kumkikna Lamen Innkuan - Khen 13 (Azom2)\n4. Pasian Angzuan khualzinna (Khawkpi 3 na)\n5. A Pawlpi’ aDingin Pasian’ Ngimsakna\n6. Cidamna thu\n7. Thu tuamtuam\nEndikPi Laikung pan\nPaikhiatna 20:8- Keimah longal Pasian dang na bia kei ding uh hi.\nasian simloh biak dang ka nei kei hi, ka ki cih leh, pasian tuamtuam a bia-bia peuh ka hi kha tam maw, ci-in ka ngaihsun zel a, “ Pasian i itna a kiamsak i lunggulhte peuhmah, ei’ pasian dingin i bawlna hi” ci-in (E G White, Tuan Pupate leh Kamsangte) sungah kigelh hi.1\nChristiante sung panin pasian dang tampi kinei hi.Christiante sungah dawi bia kitam lua hi. I damloh i nat i sat ciangin anungta Pasian kiangah kiko nawn lo-in Dawi Siampute kiangah i damlohna kitun hi. Anungta Pasian sangin Dawi nasepna ki-um zawta hi. Isaiah 8:19- “Phun suausuau in a pau mualmual vankah theite leh asisan theite kiangah thu dong un. Mite in a mau’ pasiante thu dongin , mihingte’ thugen misite dot ding mah hilo ahi hiam?” hong ci ding uh hi.Na khempeuh in thuman lo tawh kidim hi. Pasian upna zong a man lo upkhialhna om thei hi. “Bumleeng-aitawi upna in asiangtho Pasian khat thu upna pan lam ipial theih nading kikhemna tampi piang sak hi. Tua thute i theih vilvel kul hi. Pasian khat thu upna nusia tuan sam lo napi a lamdang pasian tuamtuamte’ nung a zui dingin hong kize-et den hi. Bumleng-aitawi upna in a sang pen Pasian khat om hi, cih thu um sam uh a, ahi zongin pasian neu zaw tampi om a tuate zong thoih ibiak kul hi, cih thu suah veve mawk uh hi.”2\n“Abraham pen lawki ngeina leh tanglai thuciin upna lak pan a khangkhia ahi hi. Abraham pate mahmah zongh Pasian theihna thumaan keem dingte hi napi uh Jehovah lo pasian dangte abia uh hi.”3\nAbrahamin Pasian bek um cihna kilangh in atapa Isaac pen Moriah mual tungah Pasian’ ngetna zui-in phaltakin pia ngam hi. “Topa muang zolo a a um khial nuam hi leh a hun angah na dingin ni thum sung tawntung a tapa tawh lampi ah apai uh hi. Ahih hangin amah in Topa pen muang khial tuan lo hi.”4 Abrahamin a zi nangawn tan lawh dek phialin a ta nangawn suplawh dek phial in om in a pianna a nu apa leh a beh leh aphungte kiang pan nangawnin athuman anungta Pasian a up manin hangsan takin paikhia ngam hi. Tua manin Abraham in Pasian’ lawm cihna ngah hi.\nITimothy 4:1,2- Ni nunung ni ciangin mi pawlkhat upna pialkhia in zuauthu gente leh dawi thu kigente a zuih nading uh Kha siangtho in teltakin a gen hi. Tua bang mi in a lungsim sik emsa tawh tatgawp bangin bangmah khentel thei nawnlo uh hi.\nHun nunung sungah anungta Pasian pawlpi misiangthote in Pasian’ thupiak khatna ahi “Keimah longal pasian dang na bia kei ding uh hi”cih lenkip in Dawimangpa’ hong khimna ahi bumleng ailengte tungah kinga lo-in Abraham bangin anungta Pasian bek a um a bia dingin Topa in thupha hong pia hen.\n1. Conference thu kizakna laihawm,Vol 2. Aprl-June 2016.\n2. John Calvin, Lai Siangtho Lungtuak Christian Upna, p.46\n3. Ellen G White, Tuan Pupate leh Kamsangte p. 84\n4. Ellen G White, Tatkhiatna Tangthu p.75\nTOPA’ NI (THE LORD’S DAY)\nTEXT: John 1:10.. “Topa’ ni-in Kha Siangtho tawh kidimin ka om laitakin pengkul bangin a gingpha mahmah khat ka nung lamah ka za a,...”\nHih Topa’ni pen bang ni hi ding hiam cih mi tampite’ buaipih thu ahi hi. Hih John in a gen Topa’ ni pen pawlkhat te in Sunday ni hi dingin ummawh uh a, pawlkhatte in Sunday ni hi lo in Sabbath ni hi zaw ding hi ci-in ummawh hi hangh. Pawlkhatte leuleu in bel, “Rome kumpi, Roman Emperor ni thupi khat hi-in teh,” ci uh hi. Tua bang kawmkal ah pawlkhat leuleu in kum siala hong tung, Topa’ thawhkik ni ahi Easter Sunday hi dingin ummawh uh a, pawlkhat leuleu in bel Topa hongpai kikni, nitawpni Thukhen ni hi ding hi ci uh hi. Hih thu-ah upzia sanzia kibang lo ngeingai hi taleh a koizaw pen maanlo dinga, a koizaw pen maan thei pen ding hiam cih Lai Siangtho leh Tangthu bute pan in ih en ding hi.\nROME KUMPI NI THUPI KHAT HIAM?\nJohn in Topa’ni ci-a a gen laitak in, “Kha Siangtho tawh ka ki dim hi” ci ahih manin Kha Siangtho tawh a kidim pa in bangzahta in vang a nei a, bang zah tak in thupi ta mahleh leitung kumpi khat peuh ii ni thupi khat peuh Topa’ ni ci ngeilo ding hi, cih kician mahmah hi. Tua banah leitung kumpi khat peuh ni thupi ni pen khatvei zong Lai Siangtho in Topa’ ni ci ngei lo hi.\nTOPA’ THUKHEN NI HIAM?\nHih Topa’ ni ci-a John in a gen pen Topa’ thukhen (nitawp) ni hi thei lo hi. Bang hang hiam cihleh a mangkam in ‘On the Lord’s day’ cih hi-in ‘On’ cih kammal in khiatna nei hi. ‘On’ cih pen a muh laitak ahih keileh a zak laitak/ Kha Siangtho tawh a kidim laitak cihna hi a, pengkul aw a zak laitak in Topa’ thukhen na tung nailo hi. Tua banah Lai Siangtho sungah Topa thukhenna a kigen ciangin “that day” Luke.10:12. “The day of judgment” Mt.11:22. “The day of the Lord” Isa.2:12;1Thes.5:2;2Pet.3:10,.. ci zel hi. Hih mun a, Topa’ ni a cih pen The Lord’s day cih hi sese hi.\nSUNDAY NI HIAM?\nLai Siangtho ahi lo, Lai Siangtho pualam a, pawlpite laigelh na-ah Sunday ni pen Topa’ ni hisak ni ci-in AD 300 madeuh in a masa pen lai tawh na gelh panpan uh hi. Kikipsak nai lo in, AD 321 kum ciangin Constantine kumpipa’ thupiakna leh mipi thukimna tawh ki kipsak hi. Topa Jesu a thawhkik khit kum za sung bang, Lai Siangtho sung cih thadah Lai Siangtho pualam ah zong Sunday ni pen Topa’ ni ci-in kigelh ngeilo hi.\nLai Siangtho tangthu kante in a genna-ah, “John in a mangmuh khit ciangin Ephesus khua-ah Mangmuhna bu gelh hi. Tua zawh asawt lo in lungdam John bu gelh in teksih hi,” ci uh hi. Tua ahih leh John in Patmos tuikulh ah Sunday ni pen Topa’ni ci-in, lungdam John bu a gelh ciangin (Jn.20:1;20:19) ‘ni sagih lakah ni kipat ni’ ci se ding maw! Ngaihsut huai hi. Tua banah Lai Siangtho siam atamzawte in Lungdam bu(gospel) te pen AD 50 khitlam cianga kigelh hi kici tek hi. Lungdam John bu bang diakdiak pen AD 100 madeuh a kigelh hi.\nTua ahih manin Sunday ni pen John ii gen Topa’ ni a hih loh zia, a tunga Sunday ni pen Topa’ni ci ni a kicih kum leh Lai Siangtho kigelh hun enkak leng kitel mahmah pah lel hi. Theihding: AD 100 ciang Lai Siangtho kigelh khin, AD 300 kim in Sunday ni pen Topa’ ni ci ni ci-in lai tawh kigelh hi.\nEASTER SUNDAY NI HIAM?\nTopa Jesu sihna pan hong thawhkikna phawkna in Sunday ni tan ding hong kikipsak in thu a kipiak khiat mah bangin, Easter Sunday zong pen Topa hong suah lungdamna ni ahi Christmass zat banga, a hong thawhkikna phawkna in kumsiala kizangh dinga ki phuan khia ahi hi. Topa hong suah phawkna hi taleh hong thawhkikna hi taleh na zangh un cihna Lai Siangtho matlap ding khat zong om lo hi. Hihte pen Lai Siangtho kigelh khit cianga Pasian’ thupiak ahi lo, mihing hoihsak thu lel tawh hong kiphuan khia ahi hi. Tua ahih manin hih Easter Sunday zong Topa’ ni kici thei ngiat lo hi. Topa in Keima’ ni a cih loh khat pen Kha Siangtho tawh a kidim John in Topa’ ni ci ngei peuhmah lo ding hi.\nSABBATH NI HIAM?\nA masa in The Lord’s day cih kammal en pha kik ni. ’s in khiatna nei mahmah hi. Neihsa genna hi. Hih ni pen Topa’ ni ahih mah bangin, Topa’ aa hi a, Topa in Keima’ ni (or) Ka ni a cih pen hi pah hi. Isa. 58:13 ah, “ Topa in Sabbath ni pen Ka ni siangtho ci ngiat hi.” My Sabbaths-Ezek.20:12,20;22:8. Tua ahih manin John in Topa’ ni ci-a a gen pen Topa mahmah in Ka ni siangtho a cih ni pen ahi Sabbath ni a gen hi cih ki cian mahmah hi. Lai Siangtho sungah Topa’ ni ci-a minvawh ding pen Sabbath ni lianbek mah na om ahih manin Topa’ ni pen Sabbath ni lo, ni dang khatpeuh min vawh mawk pen mihingte lungsim sungah deihkaih na a liatluat man hi lel hi. Sabbath ni bekmah Topa in Ka ni siangtho ci-in, ni dang khat peuhpeuh Ka ni siangtho ci ngeilo ahih manin hih Topa’ ni pen Sabbath ni hi, cih nial theih ding hilo hi.\nMi tampite in hih John gen Topa’ni pen Sunday ni dingin ngaihsun uh ahih manin tua in upna paikhial sak hi. “Jesu in singlamteh tungah Sabbath beisak in Sunday ah laihta ahih manin a thawhkik ni pen Topa’ni hi tahi,” mawkcih uh hi. Hih bang upna lauhuai lua hi. Topa Jesu in a sih khit teh Sabbath thupi sa nawnlo hiam cih tawmkhat ensuk lai ni. Mat.24:20 ah, “Tua galtai hun pen phalbi laitak leh Sabbath ni ahih khak loh nadingin thu na ngen un,” ci hi. Topa Jesu tektek kammal hi. Hih galtai hun ding pen AD 70 kuma General Titus in Jerusalem a suksiat ding tawh kisai a Topa kam vaikhak hi. AD 31 kum in Topa pen migilo te in singlamteh tungah khai lum uh hi. Topa Jesu a sih AD 31 khit ciang Sabbath tan kul nawnlo ding hileh banghangin Topa in tua AD 70 kuma galtai hun leh Sabbath ni ki tuahkhak loh nadingin thungen in sawl zenzen ding hiam? Ngaihsut huai mahmah hi. Lungsim kihong taka Lai Siangtho thumaan a zongte aa dingin hih Lai Siangtho mun khat bekbek zong kicing lua hi. Pasian’ thu ih theih ciangciang a tam hi taleh a tawm hi taleh ih nuntakpih ding thupi zaw a, tawm theih leh tam theih athupi hi masa lo zaw hi.\nAhi zongin ei SDA sungah Sabbath tanna hang leh Thukham zuihna hanga gupna kingah a sa ki-om lai mawk hi. Sawl. 4:12 ah, “Eite gupna dingin vannuai mite lakah amah sim loh min dang om lo,” ci hi. Eph. 2:8,9 ah, “Upna tungtawn a Pasian’ hehpihna tawh hi-in, sepna hang hi lo,” ci hi. Aneu 10 ah, “ Jesu Khrih tawh kipawl ciangin gamtat pha nei ding,” ci leuleu hi. Hih munah ih phawk ding thu in zuau gen loh ziau tawh gupna ngah sawm ih hi kei a,Jesu tawh ih kipawl khit ciangin zuau ki gen nuam lo/ mi thah ki ut lo/ nu leh pa mawhna kibawl nuam lo/ na gu nuam nawnlo hi zaw hi. Tua bang lian mahin gupna ngah nadinga Sabbath tang/Thukham zui ih hi kei a, gupna ngah khin, hotkhiat hi khinta ih hih man in a ma’ khekhap zui-in, a hong sawlthu mang in Sabbath kitang hi zaw hi.\nSabbath tanna in gupna ngah nang ahih loh hangin Sabbath palsatna in gupna hong tansak hi leuleu hi. Banghang hiamcih leh IJn 3:4 “Mawhna ih cih in thukham palsatna hi,” ci hi.\nKumkikna Lamen Innkuan - Khen 13 (Azom2)\nCil theih Ding\nSum “Anengkiate zong Tawmun”.—Christ in cildan tawh kisai-in anungzuite na hilh hi. Eite’ adingin zong ciaptehhuai thu ahi hi. Ama’ thugen angai mi tultampite nalamdang zangin an navak hi. Amaute in anekkhit uh ciangin athemneng zong apai mawklo dingin vaikhak hi. Ama’ vangliatna tawh mihonpite an avak zopa in athemnengte akaikhawm dingin sawl hi. Them zong mangsak nuamlo hi. Christ’ huna mite ahilh mahbangin tuni-in eite zong hong hilh hi. Pasian’ Tapa in nisim nuntak nadingin akisamte hong kinsak hi. Annek khit ciangin athemnengkhiate nelhsiahlo hi. A ut nakleh banghun banghun cih om lo-in an avak zopa ahi hi.1\nJesu’ hilh thupen nisim nuntakna-ah zat ding ahi hi. Na khempeuhah cilna zat ding kisam hi. Athemnengte tawp kul hi. Bangmah mangsaklo ding hi. Lungsim alawngkhalo, kambek tawh akigen biakna om hi. Nuntakna-ah kizang lo hi. Biakna tavuante leh sumbawlna khempeuhah mihing pilna kihel tawntung ding hi.2\nAngsung nialna ah Christ Nungzui.—Mihingte tungah ahongtung lungkiatna, zia-etna, leh dahna ihtheihsiam nadingin Christ in kiniamkhiatna aniam pen tuahsukin khuisatna lianpi thuak hi. Amah in amaute kiangah “Kei kiangah mi khat ahong pai leh, amah leh amah kinial henla, nisimin asingkhuam pua-in ka nung hong zui ta hen” ci hi. Ahihhangin Christian akici mitampite in Jesu nget kei nialna neilo uh hi. Amaute in amaute’ deihna, Jesu apiakkhiat ding uh atamzawk nadingin autnate uh hencip nuamlo uh hi. Khatin, “Ka innkuan ah duh leh dahte tam man thei mahmaha, amaute ka kepna in sum tampi bei hi.” Hih kammal in amah leh a inn kuanpihte in Jesu Christ’ hilh sumcilna asin ding akisaplam pulak hi.\nMite tungah duh leh dah leh uanggamtatna lungkim sak nopna zeetna hong paitek a, minthanna leh nuntakna’ Topa in kei-nialna ahilh dingin leitung hong kumsuk hi.3\nAngsung nialin anungtate in asum neihte uh adeih leh anopsak ding leei-na-in beisak lo ding uh hi. A sumzatdan mahmah un, Christ nungzui ahihna lak dinga, an leh puan akisam midang tampi om hi, cih thei ding uh hi.4\nPasian’ Nasepna Huhnang Cil.—Cilna leh kei- nialna tawh khangno tampite in Pasian’ nasepna huhna pen amaute hamphatna suaksak thei ding uh hi. Lei-ah gualnopna tawh akidim theih nadingun khangnote in a sumlut zahzah zat ding kingei-na seh uh hi. Hih thu tawh kisai-in Pasian in ahoih zaw lamen hi. Nekkhop, dawnkhop leh silhkhop ngahin ihlungkim ciangin ei leh ei amawh ih hi. Hih sangin asangzaw Pasian in eite adingin hong deihsak hi. Angsung deihna leh lungsim leh lungtang’ deihnate ihhepkhiat zawh ciangin Pasian’ nasepna-ah ihdiang zo pan ding hi. Vantungmite in zong eite tawh kikopin, mihingte phattuamna apiate hong hisak hi.\nIh zawng phial zongin, ahanciam, acil thei khangnote in Pasian’ nasep nadingin sum kholzo ding uh hi.5\nAkisamlopi-in azangdingin Kize-et ciang.— Bang tummello-in sum azang dingin hong kize-et ciangin mihingte ahon dingin Ama’ deihna niala, ahong kipiakhia Jesu Christ phawk in. Kei-niala, akikhal dingin tate pantah un. Thuhilhsia tampite in sum azeksiam loh uhpen aduh adah uh akikhallah man ahi hi. Khangno tampite in sum aneih theihlohnain azi atate nuntaksang akhal zawhloh man ahi hi. Tua hia nu leh pate in sumcil theihna pilna pen thuhilhna leh limlahna tawh tate hilh ding uh ahi hi.6\nDeih thakthak lei nadingin Pasian piak sum zat ziahziahna in bangzahin mawhbang hiam, cih mite lungsungah kakhetsak nuam hi. Akipatcilin sumzatte malneu ahihhangin hun tuamtuam ihnawk khit ciangin atawntungin sum akizangding hita hi. Thukhen hun tungin laibute akiphen ciangin supnalam hong kilak dinga, na sumkhol tawh na hoih na bawl thei dingte phawkin, sumlom pipi tawh nang gualnop nadingin na zatnate hong lak ding hi.7\nNasumnente Entelin.—Akisamlote lei nadingin sum neenneente mawkzat kei in. Sumnente in tampi suak ngei kei, ci mawkmawk kei in. Sumnen in akhal acingsak ahi hi. Akisamlo nate ahi puansilh nikten leh angsung nopsak nading lei-na in ihzat sumte hangin ihthum ihtau kha ding hi. Leitung mun khempeuhah zonkhalna tung kawikawi hi. Apiantheih laiteng gentheihna aheikhia dingin Pasian in tavuan hong pia hi. Topa in amite ngaihsut leh geel asiam dingin hong deih hi. Na khempeuhah acil thei ding leh bangmah aza’ang lo dingin sin ding ahi hi.\nAkisam lopi-in nisimin akizang sumte sum neen bek hi e, ihci hi. Aneen bek hi lo maw ihcih hangin tawmtawmin akikhol hileh akumin tampi hong suak ding hi.\nAkizemdiak Innvengte Ettehken.—Ahau kineih zong hoihpen lo hi. Ei sanga asangzaw in omna zong hoih lo hi. Akiniamkhiat Honpa’ nungzuite adingin kisansakna hoih lo hi. Innvengte in a inn uh alianzaw asangzaw in alam uh ciangin een dingin ngaihsun kei in. Angsung kipuah nadinga nasepna, gawlduhna zuihna, leengla lungnop nadinga sepna, ei’ deihna lungkimsaknate Jesu in bangci et ding hiam? Kilak nadingin ahihkeileh ih uklai tate tua bangin asem dingin phalna in awk nading thaang ahi hi.\nMimal Thuakna in Pi White Khangno Hun.— Kum 12 ka phak laitakin sumcil ding ka sin hi. Ka sang- gamnu tawh nikhat pya 25 bek ngahna-ah sum ka thalawh uh hi. Tua lak panin mission nasep nadingin tawm ka khenkhia uh hi. Tawmtawmin kakholto uha, pek 30 kanei uh hi. Topa’ kumkik ding anai-na thuthang ka zak uh ciangin laihawm nadingin tua sumte pa khut sungah ka ap uh hi.\nKa sum thalawhna panin kangah uh sumte tawh ka unau-un puan ka leei uh hi. Ka sumte uh nu kiangah ap in, mission nasep nadingin piakhia in, ka ci uh hi. Tuabangin nu in mission nasepna ah hong pantah hi.\nSumcilna Thukhun Bangin Zangin.— Pasian’ nasepna apanpih dingin sapna ngaha akiphalte leh agenthei leh akisamte in sum azekna uhah ngeina hoih aneilo thukhun aneilote hilo uh hi. Asum zatkhiat nate encikin, sumlutte sazian abawl ciltelte ahi hi. Thukhun zui in acil uh hia, sumkhol ding pen amaute tavuanin sang in, tua ciangin piakkhiatding anei thei uh ahi hi.12\nPASIAN ANG ZUAN KHUAL ZINNA\nPasian Hong Ompihna Zong. I Ngaihsutna Sangin Amah in Ei Tawh Hong Nai Zaw\nTopa a kimuh theih lai-in zong unla A nai-ah a om lai-in sam un (Isaiah 55:6)\nPasian A Zong Mite\nMi tampi in minthanna, vangliatna, van le nate tawh lungnop khamuanna, lungkimna zong uh hi. Ahi zongin Pasian in mihing a hong piansak-in nunna kicinna a deih thei ding lungsim hong guan a, Amah bek in tua nuntak kicinna hong pia thei hi. Topa bek mah in i nuntakna hong kicingsak thei hi. I Pa Pasian, Jesuh Khrih leh Kha Siangtho bek mah in mihing kitangsapna khempeuh kicingsak thei hi.\nJesuh in nuntakna tuinak hi; tua tui a dawn dingin Ama kiang a zuan mi khempeuhte tungah a kicing lungnopna, daihna ngah uh hi. Nunna khempeuh kipatna in Jesuh hi. Amah tawh nungta khawm ding, Amah tawh mimal kizopna kip nei ding hong deih hi.\nMoses, Ruth, David, Josiah, Paul leh Jesuh mah bangin Pa Pasian tawh kizopna deihna i neih nakleh, Ama ompihna i phawk ding hi. Tua bangin Amah tawh a nungta mi in lungnopna, nuamna leh leitung in a hong piak theihloh lungkimna ngah hi.\nA nuntakna khempeuh tawh Topa a zong mite in nuntakna thak leh lungkimna tawh nungta uh hi, cih Lai Siangtho in hong hilh hi. Moses in Topa tungah na vangliatna hong lak in, ci-in ngen hi (Pai. 33: 18). Moses in Topa Pasian nunzia, Ama hong itna, Ama zia le thong thei nuam-in Topa zong tawntung hi. Topa in Amah mah Moses tungah kilaak hi.\nRuth in nunna kicing a ngah nadingin na khempeuh nusia-in Topa zong hi. Naomi in a pai khiat ding ciangin, Ruth tungah na om suak in, ci-in gen hi. Ruth in dawngkik a, “Nang kiang pan paikhia-in nang hong nusia dingin hong gengen nawn kei in. Na pai-na mun khempeuhah nang kong zui ding hi. Na mite pen keima mi hi ding hi; na Pasian pen keima Pasian hi ding hi” (Ruth 1: 16) ci-in dawng kik hi. Ruth in ama pianna gam-ah om suak hileh ama adingin nuam zaw ding hi. Sanggam tanau, a beh le phung tawh nuam tak teengkhawm thei ding hi. Ahi zongin Ruth in Topa tawh nungta khawm ding tel zaw hi. Topa in Ruth khensatna thupha pia hi. Ama khanggui sung pan Jesuh hong khang khia hi.\nDavid in a nuntakna-ah Pasian zong masa-in Amah tawh kiptakin kizopna, nuntakkhopna lunggulh masa hi. “Pasian aw, keima Pasian na hi hi. Nangmah kong zong a, ka lungsim khempeuh tawh nang kong deih hi. Tui omlohna gamkeu bangin ka pumpi bup in nang hong deih hi” Late 63:1. Kumpi David in hih la a phuah hun-in a kumpi tokhom nusia-in kihem khia dingin a kisawl laitak hi. A kumpi gam nusia-in, a neihsa khempeuh leh a zite nusia hi. A it mahmah a tapa Absalom in thah dingin a nungzuih laitak hi. Tua bang hingimna tawh kidim-in a om hangin David in leitung nate lunggulh lo-in, amah a huu dingin kuama tungah kinga lo hi. “Topa aw, ka kumpi tokhom-ah hong tu kiksak in. Ka neih ka lamh khempeuh hong pia kik in,” ci-in Topa tungah ngen lo hi. Tua bangin a lungkham mahmah laitakin Topa theihtelna nei dingin thungen zaw hi. Ka nuntakna khempeuh in nangmah kong lunggulh hi, ci-in pulaak hi. A vanglian mahmah thungetna hi.\nSolomon in a lungsim khempeuh, a ngaihsutna khempeuh tawh Topa Pasian zong dingin David in limtak hilhkhol hi. “Tu-in nang ka tapa Solomon aw, na pa Pasian thei inla, na lungsim khempeuh le utna lungsim tawh ama na sem in; bang hang hiam cihleh Topa in lungsim sung zong a, ngimna leh ngaihsutna khempeuh thei hi. Nangmah mah in na mu ding hi. Ahih hangin amah na nusiat leh amah in nang hong paaikhia paisuak ding hi” (1 Khang.28:9). Solomon in nopna, van le nate leh namdang pasiante nung a zuih tak ciangin a nuntakna in buai-na lianpi tawh kidim hi. A kumpi hihna in vangliatna, minthanna tawh a kidim hangin a lungkim thei lo hi. A nuntakna in a hawmpi suak hi. Ahi zongin Topa Pasian a zon ciangin a nuntakna in thupha tawh kidim hi.\nKumpi Josiah in Topa lampi zui-in amah mah leh a gam sung kisiansuahna a neih khit nungah “ Ama uk a kum giatna sung-in, naupang ahi laipi mahin, amah in a pu David Pasian a zong ding kipan hi. A kum sawm le nihna ciangin amah in Judah leh Jerusalem panin a kiseek le a kisung milimte beisiangsak ding kipan hi” ( 2 Khang. 34:3). Israel in siatna sungah kidiah-in silesa nopsakna leh milim biakna tawh kidim-in om a, Josiah in kum 16 hi pan taleh, Topa mitsuanin kum 20 a phak ciangin Israel gam sung milim khempeuh susia khin hi.\nPaul in Topa a theihnopna lungsim tawh Ama nungzui hi. “Ahi zongin hamphatna-in ka neih theih ding tua bangte khempeuh, Khrih hangin sumngam dingin ka ngaihsun hi. Hih bang nate bek hi lo-in, ka Topa Jesuh Khrih ka theihna manpha zaw lua sa ka hih manin na dang khempeuh ka sum ngamzaw lai hi. Khrih hangin na dang khempeuh ka nusia khin a, Khrih tawh ka kipawl theih nadingin na dang khempeuh ninneng bang lelin ka ngaihsun hi. Khrih tawh kiptakin kipawl khin ka hih manin Thukham zuihna tawh a kingah thei keima hanciamna tawh dik ngahna cihte ka nei nawn kei hi. Tu-in Jesuh Khrih upna hangin Pasian in a hong piak diksakna ka ngah a, tua pen upna siksanin a hong kipia ahi hi. Jesuh Khrih theitel-in sihna pan a thawhkik bangin thokikin, kei zong sihna pan hong hingsakkik ding hi, ci-in ka lametna hangin ama thuak bangin thuakin, sihna-ah zong amah tawh ka kibat ding ka utpi pen ahi hi”( Philippians 3:7-11)\nPaul in a nuntakna-ah manpha a sak pen in na khempeuhah Topa a zon masakna hi. Paul in Topa tawh nungtakhawm cih simloh na khempeuh niin bulom bangin ngaihsun hi. Topa mai pha zon ding pen tehpih ding bangmah nei lo hi. Paul in a nuntakna kipuahpha-in a nunlui khempeuh nusia-in, a mailamnawtin kalsuan hi. A nuntakna khempeuh tawh Topa zong hi.\nJesuh in Pa tawh kiptakin kizopna nei hi. Amah theihtelna nei ahih manin tatsat lo-in Pa Pasian tawh thungetna tungtawnin hopih hi. “A Thuman ka Pa aw, leitung mite in nang hong thei lo uh hi. Ahi zongin keimah in nang ka hong thei a, kei na hong sawlna thu hih mite in zong a thei uh hi” (John 17:25). Jesuh in Pa tawh kizopna nuamsa-in lungkimna ngah ahih manin Ama nungzuite in zong Pa Pasian tawh kizopna kip nei dingin hong hilh hi. “Thudang khempeuh sangin Pasian ukna leh ama deihna na zuih theih nading uh thupi ngaihsut masa zaw un. Tua hileh hih na kisapna dangte khempeuh uh zong hong piathuah veve ding hi” (Matthew 6:33).\nJesuh in nasem-in manlah tawntung hi. Thuhilhna, cina damsakna, Pa Pasian na sepna tawh a hun awng ngei lo hi mah taleh Pa Pasian tawh a tuam vilvel-in a hun zang khawm tawntung hi. Zingsang thobaih-in gamdaihna munah pai-in thungen hi. Upna picing khin mite nunzia en lehang Topa theihnopna, Amah tawh kizopna kip nei ciat uh hi; Topa deihna amaute sungah kicing hi.\nA. W.Tozer in biakpiakna laibu a gelh “ The Pursuit of God” sungah hih bangin pulaak hi: “Misiangtho-te nunzia ngaihsun in. Amaute tungtawnin Topa ompihna a lunggulh na hi ding hi. Amaute in Topa thuakna hangin khitui luangin, a hun leh a hun lo ci lo-in, sun le zan tawlnga lo-in thungen uh a, Topa tawh a kimuh matengun Amah zong uh hi. Topa tawh a kimuh uh ciangin a nuntakna uh in, sawtpi a zon uh nopna tawh kidim uh hi. Silesa tawh lungkim nopsakna in upna thu sungah khantohna ding a daltan gal lian mahmah khat hi.1. Topa i zonna-ah itna, deihna, hanciamna siksan-in amah tawh kizopna kisam hi.\nNa nuntakna-ah Pasian Zong in\nTopa tawh hun manpha zang khawm in. Amah i zon ciangin i nuntakna khempeuh in Amah kizopna kisam hi. Topa in na kiangah hong om hi. Hong hopih nuam hi; na nuntakna-ah kilamdanna khat teitei sem nuam hi. Nisim nasep nabawlna khempeuhah Amah mah hong kilangh nuam hi. Amah na muh theih nading lampi khat bek om a, tua in Ama hong ompihna phawk-in, na lungsim, na ngaihsutna khempeuh tawh Amah na zong ding hi. Na khat peuhpeuh i muh nadingin i zon kul hi.\nEllen White in hih bangin tha hong pia hi: “Deihna lungsim takpi tawh Topa tungah thungen in. Zawhna na ngah dongin vantungmite nangma lam-ah kai in. Kha Siangtho tawh kidim-in a hong makaih nadingin, Ama itna, Ama makaihna, Ama ukna sungah nungta-in na om theih nadingin, Topa khut sungah na nunna, na lungsim, na ngaihsutna, na hihna khempeuh ki-ap in.\nLungsim takpi tawh na deihnate Jesuh gen in. Pasian tawh kiho-na ah thu tampi pi a kisam masa hi lo hi; na mawhna kisik-in “Topa aw, hong hon in; tua lo-in a mangthang ding ka hi,” ci-in kiko in. Tua bang mite adingin lametna om hi. Kongkhak a kiu mi kongkhak kihon ding a, a zong mi in mu ding hi. Jesuh in na mawhna vangik hong lakkhiatsak ciangin, Ama sungah lungnop khamuanna thupha na ngah ding hi.2\nPasian in Amah i zon zia ding hong hilh hi. “ Tua ciangin kei tungah hong ko-in kei kiangah hong pai-in thu nong ngen ding uh a, note thungetna kong ngai ding hi. Nong zong ding uh a na lungsim khempeuh uh tawh nong zon uh ciangin nong mu ding uh hi. Note in kei nong mu ding uh a, na saltanna panun kong puak kik ding hi, Topa in cikhia hi. “Sal-a kong hawlkhiatna minamte le munte khempeuh panin kong kaikhawm kik ding hi, Topa in cikhia a, Sal-a kong puakkhiatna mun mahah kong puak kik ding hi,” a ci hi( Jer.29: 12-14)\nAn le tui, nuntakna sangin Topa i deih zawk ciangin Amah i mu ding hi. Topa mu dingin zong, cih ciangin lungsim takpi leh deihna takpi tawh Ama nungzui cihna hi. Tua bangin amah zongin a mu mi in Topa ompihna leh Ama sungah nopna tawh kidim hi. Jeremiah 29 sung a kamciam in saltang Jew-te tungah kipia kamciam hi. Topa zuan kik a, Amah sungah upna nei-in, Ama kamciam thupha-te ngah dingin thuhilh thapiakna kammal hi. Tua bangin kilam thakna tungtawnin Topa zongin Ama tungah thungen ding uh hi. Jew-te tungah kamciam a kipiak mah bangin tu-in zong eite tungah tua kamciam hong kipia hi. Amah tawh kizom dingin Topa in hong sam tawntung hi.\n1. "Hong sam un”: Ama ompihna zong inla, na phut khak thu khempeuh Amah ko in. Israelte in amau kim a om minamte pasiante leh amau a uk minamte biak pasian tuamtuamte bia pah pah uh hi. Khat veivei ciangin Pasian phawk lo uh hi. Hun khat ciangin a nungta Pasian bia kawmkawm mah-in pasian tuamtuam bia uh hi. Gentehna-in Pai. 32: 1-7, mi tampi in a nungta Pasian limcing dingin kham milim bawl uh hi. Amaute in a neihsa khempeuh, a lungsim khempeuh uh tawh Pasian pia khia dingin Pasian in ngak hi. Kop leh kaih tuah a, lungsim nih tawh biakpiakna Pasian in deih lo hi.\nEite in Pasian tawh i kigamla hi. Bang hang hiam cihleh na tampi in Pasian tawh kizopna hong khaktan hi; nasep manlahna, i nuntak khuasak zia mahmahte in Pasian kiang pan hong khenkhia hi. Pasian in ei tawh a gamla om hi lo-in, eite in Ama kiang pan gamla-ah om i hi zaw hi. I kam in Pasian tawh ka nungta hi i cih hangin a taktakin tua bang in a nungta lo mi i hi kha thei hi.\nAmah na taisan khak ding phawk in. Topa zong in. Nisim hopih in. Amah tawh nungta khawm in. Amah kimakaihsak in; thupha kipia-sak in. Na pai-na mun khempeuh-ah Amah in hong tonpih ding hi.\nPhilip Yancey “ Thungetna” cih a laigelhna khatah “Pasian hong ompihna ka phawk khak loh ciangin Topa tungah ka ko hi. Amah ka taisatna a hong gen ding Topa in a hong gen ding tampi nei zaw hi, ci hi. 3. Cihnopna-ah kei mah in Pasian a taisan ka hi zaw hi. Amah in ahihleh kei adingin om tawntung hi. Ei mihingte in Topa zong lo-in Ama kiang pan a taikhia i hi hi. Hun khatlai-in zan ka ihmu thei kei hi. Lungkiatna thute in ka lungsim hong luah hi. Thu hoih lo bek ka sungah hong dim hi. Ihmu thei lo ka hih manin thungen dingin ka lupna pan ka tho khia hi. TV et ding ka zong kawikawi hi. Internet khat khit khat ka en themthum hi. Tua bangin lungnopna ka zong hi. “ Hong sam in, hong sam in,” ci-in a hong kihopihna aw khat ka za za hi. A za lo kineih dingin ka hanciam hangin bang mah kilamdang lo hi. Tua leh Sawl. 2: 25 – 28 ka sim hi. David in hih bangin Pasian pulaak hi: “ Ka mai-ah Topa ka mu tawntung hi. Ka taklamah om ahih manin kei ka ling kei ding hi. Tua ahih manin ka lung nuam a, ka leei a kipak hi; ka pumpi zong lametna-in a nungta ding hi. Ahang in hankhukah kei nong nusia kei dinga, na Mi Siangthopa zong na muatsak kei ding hi. Nuntakna lampi kei nong theisak zo hi; na omna munah lungnopna tawh kei nong dim ding hi.\nLungnopna leh lungdaihna khat ka ngah hi. Ka thuakna khempeuh, nop ka sakna hi taleh nop ka sak lohna khempeuhte Topa tungah ka pulaak hi. A hong ompihna ka phawk hi. A sawt lo-in ka ihmu thei pah hi. David mah bangin Topa ompihna ka ngah hi. Topa ka zon ciangin a hong ompihna ka thei hi. Amah in lungkimna, nuamna leh lametna hong guan hi.\n2. "Ka kiangah hong pai un."Deihna takpi tawh thungen-in Topa zong dingin khentat in. Amah tawh na kizopna bang mah khaktansak kei in. Nisim-in Topa kiang zuan hamtang in. Amah na sungah mun pia in. Ka zi in kha khatin hun tomno sung bek kiho ding hong ci hi leh, nupa kizopna nuam lo ding hi. Ka zi in amah tawh hun ka zatkhop ding ka lunggulhlam thei hileh ka ut hi; amah ka ngaihsut tawntungna thei hileh ka ut hi. Amah tawh kikhawl khawm ding ka utna thu thei hileh ka deih hi. Ka kiteen zawh uh kum 35 bang val khin hi taleh amah tawh kikholhkhopna nuam ka sa hi. Ama thu ka thei beh toto nuam hi.\nPasian tawh kizopna zong tua bang mah hi. Pasian in eite tawh hong kikhawm nuam tawntung hi. Hong mu mu nuam hi. Ahi zongin Amah kiang a zuan ding i hi hi. Nang tawh kimu dingin Pasian in hong ngak tawntung hi. Ahi zongin Amah tawh na kimu nuam hiam? Amah tawh kizopna a hong nawngkai-sak thei khempeuh hemkhia-in Amah i zon tak ciangin Amah i deihna kilangh hi. Amah in eite hong hon khin hi. Tu-in eite in Topa tawh a nungta khawm nuam ihihna a pulaak i hi hi.\nMark 5 sungah kigelh kum 12 sung tawntung si luang natna nei numei thu, hun khatlai-in biakpiakna khatah ka sim hi. Hih nu in Jesuh va lawng kha leng, ka natna dam ding hi, cih theikhol hi. Jesuh puan mongtep va lawng dingin tawmtawm-in mi honpi lakah va lut hi. Tua numei in Jesuh puan mong a va lawnkhak ciangin Jesuh in theihpah hi. Jesuh in Amah a lawng mi thei nuam hi. Mi honpi lakah Jesuh in amah a lawng kua hi ding hiam, ci-in a dot pen Nungzuite in lamdangsa uh hi. Tua mun a mi honpi in Jesuh lawng kha lo om lo hi. Ahi zongin si luang natna nei nu in a nuntakna khempeuh tawh Jesuh va lawng dingin a hong pai ahi hi. Tua mi honpi lakah a om dingin ka kingaihsun a, Pasian Omna sung a lut bangin ka ngaihsun hi. Jesuh va lawn kha ding sim loh na dang ka deih a om kei hi. Amah ka zon tua hun laitakin Topa in ka thunget hong dawngin Ama hong ompihna ka thei hi.\nNi khat Jesuh in “ A omna mun pan dingto-in aw ngaih mahmah tak tawh “ A dangtak mi in tui dawn dingin ka kiangah hong pai hen,” ci hi. Lai Siangtho in a gen mah bangin, kei a hong um mi khempeuhte sung panin nunna tui luang khia ding hi, John 7:37, 38, ci hi. Tua in Pasian deihna hi. Ama kiang va zuan ding hong deih hi.Amah na zuan ding hiam? Eite ngaihsutna sangin Pasian in ei tawh hong kinai zaw hi. Thungetna a za lo dingin Amah in a gamla-ah om hi lo hi. Tu mahmah-in zong ei tawh hong om hi.\nAmah in ei tawh hong om hi.\n2014 kum January kha sung thupiang khat om hi. Pacific Investment Management CEO a sem Mohamed El-Erian in $100,000,000,000,000 val tawh nasepna a uk makai khat hi-in, a nasep a khawl ciangin mite in lamdangsa mahmah uh hi. A nasepna hoih lo hi lo hi; nasepna-ah buai-na nei-a a khawl zong hi lo hi. Ahi zongin a innkuante a khualna-in a nasep khawl hi zaw hi. A tanu, tua hun laitakin kum 10 hi-in pengphi, thumang lo kipan hi. Bang hangin thumang lo na hiam, ci-in a tanu thu a dot uhteh a pa in a tanu nusia-in nasep a lungkim lohna thu tampi tak pulaak khia hi.\nA pa El-Erian in company lian mahmah khatah nasem ahih manin a tanu tawh kikhawl man lo hi. A tanu sangkah ding a va ki-ap ciangin a pa in va zui man lo hi. Kimawlna-ah va paipih man lo hi. Sangsia-te leh nulepa kimuhkhopnate ah a pa va kihel thei lo hi. Gam tuamtuam tawh kizopna nei-a nasem khat ahihna tawh kizui-in khualzinna, meeting kahna tawh a hun bei hi. A nasep bek mah masak pen-in a neih manin a innkuan sung vaihawmpih man lo hi. A it mahmah a tanu tawh kiho, kimuh ding a hun ngah ngei lo hi. A nasep a ngimna ngaihsun kikin, inn sung papi ahihna tawh inn sung vai a hawm ding a hihlam a kiphawk ciangin a nasep khawl ding simloh thudang ngaihsun nawn lo hi. 4\nEl-Erian mah bangin Pasian in i Pa hi. Amah in leitung mi khempeuhte Pa hi mah taleh mimal kitangsapna khempeuh a hong enkhial ngei lo vantung i PA hi. Tatsat lo-in hong huh dingin Amah in kiging hi. I nu gil sungah i om a kipan, i neutung, lampai kisin a kipan a tawntungin ei tawh a hong omkhawm Pasian ahi hi. Sang i kahcil-in zong ei tawh hong om hi. Tangval, nungak hun sungin zong hong ompih hi. I kituiphum hun-in zong hong ompih hi. I dah hun, i nuam hun-in zong a hong ompih Pasian hi. Ta nei-in na ta in cancer natna tawh zato lum-in a om hi lecin zong Pasian in nang tawh hong om khawm hi. Na nasepna-ah, na lawm le gual tawh kituahnate ah zong Amah in nang hong ompih hi. Zi nei, pasal nei-in kum tampi khit ciangin zong Amah in nang hong ompih hi. Na hamsat ni, na lungdam hun in zong nang tawh a hong om tawntung Pasian hi. El-Erian tanu mah bangin Pasian in Amah i zon ding, Amah i va muh ding a hong ngak tawntung hi.\nTopa tawh mimal kizopna a nei dingin mimal khat ciat in i zon ding kisam hi. Hun ciangtan om lo, mun ciangtan om lo, bang hun bang mun cih omlo-in Topa va zuan ding kisam hi. Hangsan takin, kimuanna tawh Amah va naih ding kisam hi. Pasian in Amah a zong mite hong zong hi. Pasian in Amah tawh kizopna-ah lau lo-in, itna leh nuntakna khempeuh tawh a kizom ding mi a hong zong hi.\nPasian ompih ding lunggulhna\n"Mihingte in zan khat thu-in Pasian tawh kizopna hoih nei thei pah dingin Pasian in hong lamen lo hi. Mi tampi in Pasian tawh a kizopna uh ni khat khit ni khat, kha khat khit kha khat kizopna hoih nei toto uh hi. Nuntakna khempeuh tawh kizopna dingin Kha Siangtho makaihna kisam a, hun ngak kul hi. Tua bangin Pasian tawh kinai zaw semsem a, kizopna kip kho semsem hi."5. Hih in Topa deih hi-in, mimal in Ama sungah nisim khantohna leh siangtho-na ahi hi. Pasian a zong i hihleh Ama ompihna i ngah ding a, lungnop khamuanna leh; kiptakin Ama sungah zungkhakna a hoih a deih huai, a kileek kim nunna i nei ding hi.\nPasian maipha zonna a hong hilh Lai Siangtho munte\n• 1 Khang. 22:19: Tu-in Topa na Pasian uh a zong dingin na ngaihsutna uhleh na lungsim uh kipsak un. Topa’ min dingin a kilam biakinn sungah Topa Thuciamna Singkuang le Pasian umlebeel siangthote a kipaipih theih nadingin kithawi unla Topa Pasian biakinn lam un, a ci hi.\n• Late 27:4: Topa tung panin na khat ngen khin a, tua ngenin ka zon ding pen: Topa inn sungah ka khan tawntungin om ding, Topa hoihna et ding leh ama biakinn sungah thudot dingte ahi hi.\n• Hebrews 11 :6: Upna lo tawh kuamah in Pasian lungkimsak zo lo hi. Pasian kiang a zuan mi peuhmah in Pasian a om takpi ahihna thu leh amah a zongte Pasian in thaman pia hi, ci-in a up ding kisam hi.\n• "Sawl 17:27: Hih bangin a hihna pen mite in amah zongin a muhtheih nading uh a deihna ahi hi. Ahi zongin eite kiang panin Pasian gamla om het lo hi.\n• "Isaiah 45: 19: Keimah in mun simtham, khuamialna gam sungah thu ka gen kei hi. Jacob suanlekhakte tungah, A awngthawl mun sungah kei hong zong un,” ka ci kei hi. Keimah Topa in thuman ka gen a, a man nate ka pulaak hi.\n• Matthew 7:7, 8: Ngen un; na nget uhleh hong kipia ding hi. Zong un; na zon uhleh na mu ding uh hi. Kongkhak na kiu un; na kiuh uhleh hong kihon ding hi. Bang hang hiam cihleh a ngente khempeuh in ngah ding uh a, a zongte khempeuh in mu ding uh a, a kiute khempeuh a ding kong kihon ding hi.\n• Zephaniah 2:3: Kiniamkhiatin, Topa thupiakna a mang, Judah gammi khempeuh aw, Topa kiang zuan un. A manin gamta unla, kiniamkhiat un. Tua hileh Topa hehna hong kilat ciangin, tua hehna hangin gimna panin na peng kha thei ding uh hi.\n• Paunak 8: 17: Kei hong itte ka it a, kei hong zong peuhmah in hong mu uh hi.\n• Jeremiah 29: 13: Note in kei nong zong ding uh a, na lungsim khempeuh uh tawh nong zon uh ciangin nong mu ding uh hi.\n• 1Khang. 16,11: Topa leh ama hatna zong unla, ama ompihna zong den un.\n• 2Khang. 15:2:Tua ciangin Asa a dawntuah dingin amah pai-in ama kiangah, “Asa, leh Judah mite leh Benjamin mite aw, ka thu ngai un. Note amah tawh na om laiteng uh note tawh Topa hong om hi. Amah na zon uhleh amah na mu ding uh a, ahih hangin amah na nusiat uhleh amah in note hong nusia ding hi.\n• Late 34:4: Keimah in Topa ka zong a, amah in kei hong dawngin, ka launa khempeuh panin kei hong honkhia hi.\n• Late 9: 10: Topa aw, nang a hong zongte nusia lo na hih manin na min a theite in nang hong muang uh hi.\n• Late 119:2: Ama thuhilhnate zui-in a lungsim khempeuh uh tawh amah a zong mi in thupha ngah mi ahi hi.\n• Late 34: 10: Humpinelkai khanglaite in kisapna leh gilkialna thuak a, ahih hangin Topa a zongte in na hoih a kisap uh om lo hi.\n• Amos 5:4: Tua ahih manin Topa in Israel mite tungah hih bangin ci hi; Kei hong zong un; tua hileh na nungta ding uh hi.\n•Isaiah 65: 1 Keima mite thungetna a pia dingin a baihsa-in kei om na pi-in amaute in hong ngen lo uh hi Amaute muh dingin kei om napi-in amaute in hong zong beek lo uh hi. Minamte tungah hih lai-ah om ing, hih lai-ah om ing, ci-in a dawng pah dingin kiging napi-in amaute in kei tungah thu hong ngen lo uh hi.\n1. A. W. Tozer, 777 P"/jz4z.f a/God (Abbots ford, WI: Aneko, 2015), 15, 17.\n2. Ellen G. White, Oc/r fzzf4cr C4rrcf (Hagerstown, MD: Review and Herald®, 2013), 99.\n3. Philip Yancey, Pnycr.. Docf /f A4144c ,47zy Dzjgrcrc#cc.; (Grand Rapids, MI: Zondervan, 2006),208.\n4. Mohamed El-Erian, "Father and Daughter Reunion," Wror£4, June 7, 2014, https://www\n5. Michael Bradley, "Seek the Lord," Bible Knowledge, accessed January 23, 2019, https://www.bible-knowledge.com/seek-the-lord/.\nTheih ding: The Voice of Hope te phalna tawh kihawmkhia hi.\nA Pawlpi’ aDingin Pasian’ Ngimsakna\nPawlpi pen mihingte hotkhiat nadingin, Pasian’ sehsa taangmi (appointed agency) ahi hi. Nasem dingin a kiphut hi a, a nasep pen leitung buppi ah Lungdamna thu a ki zelsak ding ahi hi. Ama’ pawlpi tungtawnin leitung buppi ah Ama’ thupina le kicinna a ki muhkhiat ding pen a kipatcil a, kipanin Pasian’ geelna ahi hi. Khuazing sung panin a lamdang Ama’ khuavak sungah a sapkhiat pawlpi mite in, Ama’ vangliatna a lahkhiat dinguh ahi hi. Pawlpi pen Khris’ hehpihna a kikholna phualpi hi a; tua tungtawnin Pasian’ itna pen na khempeuhte’ tung, le huihlak a uk vangliatna neite’ tung nangawn ah a kilak khia dingin Pasian in deih hi. Efesa 3:10.\nPawlpi tawh kisai in kamciamte tampitak Lai Siangtho sungah lamdang takin ki ciamteh hi. “Ka inn pen mi khempeuh’ adingin thungetna inn kici ding hi” ci hi. Isaiah 56:7. “Amaute thupha pia in, ka mual siangtho kiim ah ka omsak ding hi. A kisap hunhunin thupha guahtui ka zusak ding hi.” Ezekiel 34:26. “Amaute’ tungah logam hoih pia ding ka hih manin gam sungah gilkial dangtaak omnawn lo ding hi. Minam dangte in amaute simmawh bawl nawn lo ding uh hi. Israel mite ka huutna le amaute keima’ mite a hihna thu mi khempeuh in thei ding uh hi. Topa Pasian in hih thu Ka gen khin hi. No Ka ta ahi Ka tuute aw, an ka hong vak tuuhon ahi, keima’ mite na hi uh a, kei pen note’ Pasian ka hi hi. Topa Pasian ahi Keimah in hih thu Ka gen khin hi.” ci hi. Ezekiel 34:29-31. \nIsaiah 43:10-12 sungah “Note pen Keima’ teci na hi uh hi, Topa in ci a, Kei pen Amah Ka hihna thu, nangmah in thei in Keimah nong up nading, nong theihtel nadingin Ka hong teelsa Ka nasempa na hi hi. Kei’ maa in Pasian om lo a, Kei’ khitah zong kuamah om lo ding hi. Kei, Keimah pen Topa Ka hi a, Kei simloh Honpa dang om lo hi. Note’ lakah Pasian dang a om maa in honkhia in, pulaakin, Ka genkhol hi. Tua ahih ciangin note pen Keima’ teci na hi uh hi, Topa in ci hi”. Isaiah 42:6,7 sungah, “Kei pen Topa Ka hi a, thumaanna tawh nangmah hong samin, Ka khut tawh hong lenin nang Ka hong keem hi. Mittawte a vaaksak ding, leinuai thong sung panin thongkiate a lakhia ding, thong sung, a mialna munah a tu mite a lakhia ding, mite’ tungah thuciamna ahi ding, minam dangte’ tungah khuavak ahi dingin nang Ka hong koih khin hi.”\nIsaiah 49: 8-16 sungah “Note hong ki hotkhiat nading hun a hongtun ciangin maipha Ka hong pia dinga, huhna nong ngetna uh Ka hong pia ding hi. Note hong keemin Ka hong hu dinga, note’ tungtawnin mi khempeuh tawh thuciamna Ka bawl ding hi. A ki nusia khinsa na gam sung uhah note Ka hong tengsak kik ding hi. Thongkia mite’ tungah, ‘Hong paikhia un,’ ci in, khuamial sung a om mite’ tungah, ‘Hong pusuak un,’ Ka ci ding hi. Amaute pen lam tawntungah an a ne, mual pawn a saang munte khempeuhah nuamtakin a gamtaa tuute tawh kibang ding uh hi. Amaute gilkial loin, dangtaak lo ding uha, huihsa le nisa in amaute sukha lo ding hi. Banghanghiam cihleh amaute a hehpih Pa in, amaute lamkaih dinga, ciktui kiangah amaute paipih ding hi. “Keimah in ka mite’ adingin mual liante kantanin lampi ka ziiksak dinga, ka lam lianpite ah phuung’ ka ciang ding hi. \n“Vantungte aw, lungdamin la sa un. Leitung aw, lungdamin diang’ in. Mual liante aw, lungdamin la sa in awngkhia un! Banghanghiam cihleh Topa in Ama’ mite hehnemta a, gimna a thuak Ama’ mite hehpihta ding hi. Ahih hangin Jerusalem mite in, “Topa in eite hong nusia khina, hong mangngilh khinta hi,” a ci uh hi. Ahih hangin Topa in, “Ama’ sung panin a suak a tapa a hehpih lo ding zah in nupi khat in ama’ nawi a teep naungeek mangngilh thei ding ahi hiam? Hihte nangawnin mangngilh thei ding a, ahi zongin Keimah in Ka hong mangngilh kei ding hi. Jerusalem aw, Ka khutpeek sungah nang Ka hong gelh khinzo a, nang Ka hong mangngilh ngei kei ding hi.” Topa in ci hi.\nPawlpi pen Pasian’ tausaang, bukna khuapi hi a, leitung in a langdona panin Pasian in a hum vinven ahi hi. A Tapa’ sisan tawh a leisa pawlpi a lehdo peuhmah Pasian a langpan ahi hi. A ciil a pat a kipanin thumaan mite tawh pawlpi na kipan khia hi. Khang tawntungin Topa in pawlpi’ kulhcing nei den a, amaute in amau’ nuntak sungteng ciat citak takin teci pang ciat uh hi. Tua galvilte in a kisam bangin vauhilhna thu na gen ciat uh hi. Amaute in, a galvan uh suahkhia in, a ihmu dingin a ki sapkhiat khit ciangin amaute’ nung ah, a hong khang thakte in amaute’ nasep zomto zeel uh hi. Pasian in tua tecite tawh kizopna thuciam bawlin, leitung a pawlpi le vantung a pawlpi pumkhat suaksak hi. A pawlpi ah nasem dingin Pasian in a van sawltakte sawlkhia ahih manin Hell kongkhakte in Ama’ mite nuai zo lo uh hi.\nKum zalom tampi sung a ki bawlsiatna, le a ki langpanna khuamial sung mah ah Pasian in Ama’ pawlpi hum cinten hi. Ama’ sehkholh loh in a pawlpi tungah thosi khat zong tu lo hi. Ama’ muhkholh loh in langpanna khut khat zong kiliik lo hi. A genkhiatsa bang teekteekin a vekpi in piang hi. Amah in Ama’ pawlpi nusiacip ngei lo a, a Kha Siangtho tawh a humop a kamsangte’ tungtawnin a genkholhna bang teekteek in a baanbaan in hong khaapzuih pih zaw hi. Ama’ ngimna khempeuh tangtung ding hi. Ama’ thukham le Ama’ tokhom kizom a, a suksiat sak zo kuamah om lo ding hi. Pasian in Ama’ thumaan muam in keembit ahih manin, tua thumaan in amah a langdo khempeuhte’ tungah gualzo veve ding hi. \nKhaalam khawmialpi hun sungin zong, Pasian’ pawlpi in mual tung a kilam khuapi a bangh hi. Khang khat khit khang khat, vantung in a hongpiak upna maan pen gam sungah ki pholaak den hi. Thanem in, pauban nading a om tawh kibang phialmah taleh pawlpi pen Pasian in A vei mahmah, A lungsim khempeuh a koihna ahi hi. Pawlpi in Pasian’ hehpihna kikholna innpi hi a, tua sung panin mite’ lungsim a kikheel sak dingin a vangliatna hong lah khiat ding Amah ut mahmah hi.\nMaku 4:30 ah, Topa Jesu in, “Pasian’ Ukna bang tawh kibang ci ding a, i gentel nadingin bang thugentehna zangh ding i hi hiam?” ci hi. Hih leitung a, kumpi gam minthang pente nangawn a genteh pih dingin a cingzo om lo hi. Kipawlna a tuamtuamte zong a genteh pih theih ding omzo lo hi. Leitung kumpi gamte pen tunglam panin aana tawh a ki uksuk laitakin, Jesu Khris’ gam sungah ci-le-sa angsung khualna lungsim cihte, zawhthawh thu tawh ki ukna cihte om lo hi. Tua gam pen, tualniam mite ki laamto in, mi lian, mi thupi a ki suahsakna Gam ahi hi. Pasian’ pawlpi pen nuntak siangtho tawh a ki nuntakna mun hi a, Kha Siangtho silpiak nam tuamtuam tawh a kidimna mun ahi hi. Ama’ pawlpi mite ahih uh leh—amau mahmah in a khut uh tawh huh in, thupha a piakpiak uh mite, a lungnop mahmahna uh a muh ciang un—a lungnuam mahmah mite ahi uh hi. \nA pawlpi tungtawn a, nasep a kizawhna hangin, Ama’ min a ki thangsak dingin Pasian’ geelna pen lamdang mahmah hi. Tua Pasian’ nasepna tawh kisai in, Ezekiel 47:8-12 sungah, “Amah in kei kiangah, ‘hih tui pen nisuahna lam manawh in gam sung nawk in Jordan kuam ah luang suk in, Si Tuipi sungah tung hi. Si Tuipi a tun ciangin hih tui in tuipi tui pen, tuisiang suaksak kik hi. Hih tui a luanna mun peuhpeuh ah ganhing namkim le ngasa tampi a om hi. Hih tui in Si Tuipi tui siangsak kikin, a luanna peuhpeuhah nuntakna omsak kik ding hi…. Hih gun pangg tuakah a gah nek dingin singkung nam khempeuh po ding hi. A tehte pulh ngei lo dinga, a gah tawh zong kilawi ngei lo ding hi. Biakinn panin a luangkhia tui ngah dinguh ahih manin khasimin a gah thak gah tawntung ding uh hi. A singgahte an ding hi dinga, a tehte zatui in kizangh ding hi” ci hi.\nA kipatcil a kipanin Pasian in Ama’ mite’ tungtawnin leitungin thupha a ngah ngiat dingin a seh ahi hi. Tanglai Izip mite’ adingin Pasian in Josep pen nuntakna tui luang sialsial bang sak hi. Josep a cihtakna hangin tua mite puuksi loin nungta uh hi. Daniel’ tungtawnin Pasian in Babylon mipilte’ nuntakna honkhia hi. Tua banga hotkhiatna tuamtuamte pen eite’ adingin i etteh theih ding vive ahi hi. Tuate in, khalam thuphate i ngahtheih nadinga, Josep le Danielte in a biakbiak uh Pasian tawh i kizop nadingin hong hilhhilh ahi hi. Leitungin thupha a ngah nadingin Pasian tawh na semkhawm i cihte pen, a lungsim sungah Khris a teng mite, midangte’ tungah itna a lakkhia mite ahi hi. Midangte tungah a hopsawn ding uh, Gumpa’ kiang panin hehpihna a ngah mah bangun, amaute’ tung panin a siangtho nuntakna mite’ adingin hong luangkhia ding hi. \nMidangte’ tungah Ama’ pianzia a langh khiasak dingin Pasian in Israel mite na teel hi. Amaute pen hotkhiatna tuinaak a bang dingin Pasian in lunggulh hi. Amaute’ tungah Pasian’ lunggulhna aki lahkhiatna ahi, Pasian’ kammal Lai Siangtho ki ap hi. Israel mite’ hun kipatcil lamin, leitung gam tuamtuamte in, ngeina hoih lo tuamtuamte’ tungtawnin Pasian a theihna uh na mansuah uh hi. Amaute in Pasian thei ngei napi in, “Pasian a hihna tawh kituak in na pahtawi loin, lungdamna zong, na ko beek loin, a lungsim uhah zong, na ngaihsun kha beek lo uh a, …. a lungsim uh mialcip hi.” Rom 1:21. Tua bang pipi mah in Pasian in lainat veve a, amaute botkhia tuan lo hi. A teelsa mimalte’ tungtawnin amaute khatvei, Amah tawh aki mai ngaap kik theih nadingun hunhoih piak lai dingin Pasian in ngaihsun hi. Amah a en mi khempeuhin nuntakna a ngah nadingin, leitung mite’ mai ah Khris hong ki laamto ding ahihna, gangawh biakpiaknate tawh a limciing in na hilh khol hi. Jew mite’ nuntak khawsakzia khempeuh ah Khris a bulpi ahi hi. Limciing khol a biakpiakna aki bawlbawlte khempeuh tungtawnin, lungdamna thu tawh kisai genkholhna vive a bawlbawl uh hi a, tatkhiatna kamciam a lak khiakhia uh ahi hi.\nAhi zongin Israelte in a seisaang mahmah Pasian’ kusale te ahihna uh mitsuan kha lo mawk uh hi. Pasian mangngilh in a siangtho mahmah a mission nasep uh hong taangtun zo lo uh hi. A ngahsa uh thuphate in leitung mite’ adingin thupha puak zo nawn lo hi. A hamphatnate khempeuh uh amau’ minthanna dingin hong zangh tamai uh hi. Ze etna pan a suahtak nadingun leitung mite’ kiang panin amau le amau kongg ki kalhnelh uh hi. Minam dangte a’dingin etteh hoih ahih nadinguh leh, Milim biate tawh a ki buah baansak loh nadingun Pasian in a ciangtan nate khawng peuh, minam dangte tawh kikhenna kulh saangpipi lamh nadingin hong nei zaw mawk uh hi. Lim hoih lak khia ding a, Pasian’ tavuan piakna a buluh sak ban uhah, minam dang ahi, a mihing pihte uh tungah biakna maan lakin, amaute’ adingin etteh hoih a suah ding uh zong seelsim lai uh hi. \nSiampite le upate khempeuh zong, zehtan biakpiakzia ding a, a kibawl ngeinate ah kheengh cip sukh uh hi. Amau’ biakna bek ah lungkim mahmah uh a, midangte kiangah vantung thumaante a vapuak khiat dinguh piangthei nawn lo hi. Amau’ hoihna le dikna pen kicingkhin salel uh a, a dang bangmah kisam beh kisa lo uh hi. ‘Pasian deihna mite tungah tung ta hen,’ cih pen amaute lo buang, midangte’ tungah a tungthei dingin ngaihsun lo uh a, amau’ gamtat hoihna tawh dikna a ngah nadingun letkip sawm uh hi. Phazise te’ biakna ahi, puah tawm ngeinate le mihingte in a thupiak tawmna tawh a kalsuan biakna sungah, itna tawh a semkhia upmuanna in mun ngah zo nawn lo hi.\nPasian in Israel tawh kisai in hih bangin ci hi. “A kiteelteel leengguici hoihte bangin nang ka hong suankik zo a, ahih hangin nang kisia kikin banghangin leenggah gui hoih lote na suakkik nahi hiam?” Jeremiah 2:21. Tua mah bangin Hosea 10:1 ah zong, “Israel mite ahihleh a gahpha mahmah leenggui tawh kibang hi. Cithei semsem le biaknatau tam lam semsem hi. A gamsunguh cithei semsem le biakna song’ ahoihbawl semsem uh hi” na ci hi.\nIsaiah 5:3-7 ah “Tu in, Jerusalem khua ah a teengte le Jew mite aw, kei le ka leenggui lo kikalah thu nong khen nadinguh Ka hong thuum hi. Ka leenggui lo’ adingin ka hih nailoh ka hih ding a kilawm bang omlai ahi hiam? Leenggah hoih gah ding ka lamet laitakin bang hangin gam leenggah hong gah mawk ahi hiam? tu-in ka leenggui lo tungah ka hih ding thu note’ tungah ka hong gen ding hi. A daai ka lakhia ding a, ki ne mang ding hi. A gawl ka susia ding a, ki tuancil ding hi. Lokhul in ka bawl ding hi. Kipuah loin, ki kho lo ding a, tua lo sungah lingkung le lingte a khang ding hi. Ama’ tungah meiite in zong guah a zuksak loh nadingin thu ka pia ding hi. Banghanghiam cihleh Vanglian Topa’ leenggui lo pen Israel mite hi a, Jew mite pen lungdamna tawh a suan kungte ahi hi. Amah in thutang lamen a, ahih hangin sisan luanna om hi. Thumaanna lamen a, ahih hangin kahna om hi.” Tua ban ah Ezekiel 34:4 ah— “Tuu zawngkhalte na khoi kei uh a, a cinate damsak loin, a liamte na tuamsak kei uh hi. A lampialte na khiang kei uh a, a mangte na zongg kei uh hi. Tua bangbek hi loin ngongh bawlin na uk gawpzaw uh hi.” \nJew makaite pen hilh a kuul dingin amau mahmah pil khin kisa lua uh a, hotkhiat a kuul dingin amau mahmah thumaan khin kisa lua in, Khris’ pahtawi a kul dingin amau mahmah seisaang khin kisa lua uh hi. Amaute in a thusim loh uh hamphatnate le a neubawl uh nasepte pen midangte tungah a ki aap theih nadingin amaute’ tung panin Topa in hei khia khin ta hi. Pasian’ vangliatna ahih le kilangh khia ding a, a kammal kip tawntung ding hi. Khris’ kumpi gam leitungah hong kiphut ding hi. Sehnel gam mong khuapite dongin Pasian’ hotkhiatna ki thei kim ding hi. Jew makaite in a sep dingin, a kipia, a sep loh uh nasepte a sem dingin nungzuipite ki sam khin zo hi.\n1. Lonuak the sawp siang in la, huan in.\n2. Ni khat 30ml ta zing leh nitak dawn in.\n3. Ni 7 sungin ki lamdang na mu ding hiteh.\n1. Ateh sawp siang inla huan in.\n2. Ni khat 15ml ta zing leh nitak dawn in.\n3. Na si the inla ahoih teh dawn nawn ken.\nLonuak in sam pulh dalin sam hoih sak hi. (Lonuak gui the t etui ah diah inla tua tawh na lu sawp in)\nGuh kitan dam sak\nLo nuakteh te nuai vui inla, a kitan (Fracture) ma nuh in la tuam in.\nLonuakteh in dak sak theih na (healing properties) nei ahih manin na liamma, meimate a teh nuainen gawp inla ama ah belh in.\nHa na leh ha nii na\nLonuak zung (root) te huan inla, tua tawh na kam khuah (gargle) in.\nCithak pan na suah takna dingin a zungte gawi zanin la cithak mate nuh in. or Atehte nuaivui in la sesame oil tawh pawi in.Tua na pawi khit the na cithakna ten uh in.\nAteh te sawp siang inla huan in la, a tui 15 ml ta zing leh nitakin dawn in. (Juice zong bawl theih hi.)\nIhmu theilo (Insomnia)\n1. Lonuak the 5gm khawng la inla, nuai vul in.\n2. Tua lonuak na nuai vul pen tui lum tawh huan inla khaih khia in.\n3. Zan teh tua tui dawn den in la the ni (15-20) in kilamdang na na mu ding hi.\nCilbawk te (Hydrocele)\n1. Lo nuak the pan ajuice la inla cil bawk na teng nuh in.\n2. Abawk ana hong kiamding hi.\nGilna leh huut vei te\n1. Lonuak the nuai vul or gawi inla, khuaizu tawh pawi in.\n2. Ni khat 1 veitea ne in la ni 3-4 sung ne in.\nGul tuk te\n1. Lonuak zung 10mg pen tui 400ml tawh huan in.\n2. Tua tui nikhat 2 vei dawn in.\nNel dawk (Piles)\n1. Lonuak the/zung keu gawi vui sa sikkeu neu khat leh bawngnawi (Any milk) pawi in la dawn in.\n2. Ni khat 2/3 vei dawn in.\nLonuak zung la dinging awl ah hen ding cimawk ei. Tua in cold and cough adding hoih mahmah\nLonuak zung keu avui 3gm leh bawngnawi thuk (Dengchian) pawi in la ne in. or\n1. Lonuak zung huan inla na huan zah 1/4th khawng a om the suan in.\n2. Tua tui pen ni khat 2 vei dawn in.\n1. Lonuakteh panin a juice bawl inla dawn den in.\n2. Ni khat in (20-40ml) ta zing leh nitak dawn in.\n3. Kal 3 sungin na dam siang ding hi.\nNiin tampi pai lua te\n1. Lonuak zung sitset huan inla khuaizu leh black pepper tawh pawi in.\n2. Na nin pai sungin nai 2 halin (5ml) ta dawn in.\nKal a suang om te\n1. Lonuak zung (20gm) pen tui 800ml tawh huan in.\n2. Ni khat 3 vei dawn in.\n1. Lonuak zung keu pen gawi zan inla tui tawm tawh pawi in.\n2. Tuan a paste bawl pen na nawi ah ni khat 1 vei nuh in.\n1. Lonuakteh zung tawmgawi in la, huan in.\n2. Tua tui tawh na vun natna te sawp siang in.\nZun tam lua te (Excessive urination)\nLonuakteh te gawi zan inla na zunbu tungah koih in.\nAteh nuai vul dingin ama nuh leng naai (pus) om baih hi.\nKuate in dawn thei lo ding.\n2. Naunawi pi ate\n3. Ek hullua te (Constipation)\n4. Niin tawm luate (Hypomenorrhea)\nTamlua dawn pen gu suak hi.\nSource: Nianiang Buansing FB pan.\n1.Anlangh pawlpi sung panin Tg Suan Lawm Tuang leh Lia Niang Deih Hau te in 20/1/2021 Weds ni-in pumkhat suahna nei thei ahih manin lungdampihna i pulak hi. Pr Thang Khan Pau in letthat hi.\n2. Myothit pawlpi sung panin Tg Dal Sian Sang leh Lia Mang Khan Lun te in 25/2/2021 Thursday ni-in pumkhat suahna nei thei ahih manin lungdampihna ipulak hi. Pr Langh Khan Suan in letthat hi.\n1.Myothit pawlpi sung panin Nu Awi Ngaih Lian (Kum 54) in 8/1/2021ni-in hong nusia ahih manin dahpihna i pulak hi.\n2. Tonzang pawlpi sung panin Nu Cing Sawm Man(Kum 66) in 29/1/2021 ni in hong nusia ahih manin dahpihna i pulak hi.\n3.Ngente pawlpi sung panin Pu Tuan Khaw Thang(Kum 74) in 11/2/2021 ni-in hong nusia ahih manin dahpihna i pulak hi.


timestamp: atn

url: =Genloh a phamawh ta thu ~ Cing Van Kim :: ZOMI DAILY\nposted on 29 June 2019 at 12:07 am UTC+9:30 Lomkholna: Article, Cingvankim\nLeitung khantohna tawh kizui-in i zak mengmeng het loh naupang kumcing nailote kibuan, kisimmawh bawl nate kimu a, kiza kiaukiau ta hi. Ta numei neite ading bek hilo, ta pasal nei te in zong a phawkhuai le kidophuai thukin khat ahi hi. Tua ahih manin zahmawh thu tawh kisai nulepa, ulian picing sate in a pelh huai pawlkhat a om mah bangin i tate zong i theihsak ding pawlkhat a om hi.\nNULEPA / PICINGSA ULIAN TE’ THEIH DING\n1. Naupangte it cih paulap in (sil sak, siangtho sak cih bang danin a kisap hun longal) a zahmawh uh ut bangin sawk sak, lawng sak lo ding hi. A suahpih zahmawh tawh kisai in zong ciamnuihna in neihsak loh ding ahi hi.\n2. Naupang te’ muhna ah puansuah sa, guaktang in omlo ding hi.\n3. Naupangte’ muhna ah kum tawh kituaklo zahmawh video, movie le kampau te musak, zasak lo ding hi.\n4. Phone a zang naupangte nulepa te in encik gige ding hi. A hih theih leh phone tawh internet zat sangin innkuan pihte’ muh kim theih ding TV tawh zat ding thapiak huai zaw hi.\n5. Meltheih / zahtak mi khat ahi phial zongin a picing sa khat tawh naupang te nih guakin paisak loding, nusiat loh ding ahi hi.\nNAUPANGTE I HILH DING THUTE\n1. A kum tawh kituak pianpih vante’ thu hilh ding ahi hi.\n2. Naupangte’ kepcing le seel sim nading mun (a diak in a kalkawm, a awm le a taw) te kuamah lawngsak, sawk sak le limlak sak loh dingin hilhcian ding ahi hi. Tua munte a sawk a lawng sak a om leh nulepa te kiangah gen pah dingin vaikhak ding ahi hi.\n3. Nulepa longal theih ngei / theih ngeiloh khatpeuh in ong sap leh zuih loh ding, bangzah in ong lausak hang up loh ding, tua bang a tuakleh a ngaih pen in awng in huhna nget nading vaikhak ding ahi hi.\n4. Nulepa le tate kikal ah kamseel khatpeuh zangin tua a gen theilo te’ nung zuih loh dingin naupangte vaikhak ding ahi hi.\n5. Ta numei / ta pasal ahi zongin mikhat peuh i kepcing nading mun le pumtung nate sawk sak, lawngsak, zahpih sak loh nadingin hoihtak hilh ding ahi hi.\n6. Naupangte kimawl kawm sa-in niik le puan leem sakna, zahmawh thu tawh kisai kammalte tawh kiphinna zat het loh dingin hilh ding ahi hi.\n7. A kisil uh ciangin kisil buuk a sung lam pan a kalh nading a lian zaw deuh naupangte tungah hilh ding ahi hi.\n8. Naupangte a liat khit ciangin zuntha, awnghawh khit sim amau le amau a sil, a kisiansuah theih nading uh hilh ding ahi hi. Phawk khak pak teng gelhna ahi hi. Cing Van Kim\nPrevious: Malaysia, Penang ah leicim in Myanmar gammi 2 si\nNext: ZAM Thupuak :: 30 Jun 19 (Interview napai ciang)


url: =DONATION | KHAN INT'L INTERCESSION MINISTRIES\nPasian kiangpan hong pai cidamna, lungnopna note tungah hong om tawntung tahen!\nSaturday, August 25th, 2012 :: Tuni www.kiiministries.org kilei ta hi. Kum khat $99.00 hi in, maikum July 26, 2012 ciang dong ki mang ding a, tua khit ciang in kikhan to kik ding hi. Kiiministries nasepna tuamtuam te hang in, Pasian Khasiangtho in, hong sawl a, kum khat ai $99.00 kihel nuam ing ih cih leh, anuai a KIIM Treasurer nu kiangah kipia thei ta hi. Hi website nuntak tawntung nang’ akihel khempeuh anuai abangin lungdamna, teptehna ki nei toto ding hi. Hih online tawh mission nasepna ah, nong kihel aa leh, sun na nasep kikhal, zan na itmut kikhal mission apaipai, ngupkhiatna thu agengen, lungdamna thu atang koko na hi hi. Topa Khasiangtho in hong hopih kim tek tahen!\nRev. Dr. & Mrs. Gin Khan Khual Family & KIIM Team\nAugust 2012-July 2013 :: ( Dr. and Mrs. Gin Khan Khual, Oxford, London, UK ) te innkuan.\nJuly 2013-August 2014 :: ( ) te innkuan\nAugust 2014-July 2015 :: ( ) te innkuan\nKIIMinistries pen Pasian hong piak ministries hi-in, pawl deidanna om lo, minam deidanna om lo, thu-um mi khempeuh kipawl khop theih na ministry khat ahi hi. Tuabang mah in, KIIM pen up-na bulphuh in, akikalsuan ahi hi. Ahun zui in, Pasian sawlna om bang mah, mun tuamtuam, state tuamtuam ah cialpi ki bawl hi. Mi tampi takin gupkhiatna, suaktakna ngah uh a, nuntak pih ciat uh hi.\nAhun zui in, Pasian hong sawl nate sepna ah zat ding, upna kamciam leh gammial nasepna ding panpihna hong kipia zel hi. Tuni nang zong upna kamciam leh khuamial gam ading panpihna sum leh paai, thungetna tawh nong kihel nawp aleh anuai abang in, nong kizawp nang in, kong thuum uh hi.\nAugust 4th, 2012 :: Tunitak Pasian Khasiangtho nasepna tungtawn in, The Prince of Peace Crusade hunsungah, Pasian hong koih sak sa, hauhnate lakna ah, kipsakna, khaici tuhna ki nei hi. Kamciam hong kipia bekbek pen US$40,000 val ki ngah a, kamciam apiate in kha 12 (August 2012 pan August 2013 dong) sung piak ding, ki ap na ki nei hi.\nPasian kiangah upna tawh kamciam piakte anuai a KIIM sumkemnu Lia Khawm San Lun kiangah Cash, Check, leh Money Order te tawh ki pia thei ta hi.\n[Theihsakna :: KIIMinistries pen kumpi thuneite kiangah registration ding aki hanciam laitak hi. Registration vai teng mansiang zawk ciang, KIIM tungtawn ii piak sum te Tax Deductible thei ding hi ta hi. Thungetna ah nong panpih ding uh kong lunggulh mahmah uh hi.]\nKhawm San Lun\n9225 S. Norwood Avenue\n(Check, Money Order tawh ahih leh, Pay to the order of Khawm San Lun (KIIM) cih in nong at ding uh hi ding hi.)


url: =Mitam theihloh Bill Gates thu nam (10) :: ZOMI DAILY\nposted on 3 March 2015 at 3:46 am Lomkholna: Article, Khanno, Microsoft, Tech\nBill Gates atheilo ki omlo kha ding hi. A zenzen in akithei kei phial zongin ama phuangkhiat Microsoft windows pen leitungbup ah kizel in amu ngeilo ki om khollo ding hi. A neutung akipan ka gol ciang mihaupi suak ding acipa, pilna lukhunelkaai khat zong a ngahlo pa le nikhat dollar tulthen bangin sumlut anei Bill Gates i a kitamtheihpihlo thu nam (10) te kong suaksak uhi.\n1.) Bill Gates i minpi pen William Henry Gates III ahi hi.\n2.) Computer program a bawl masak penin ‘Tic-Tac-Toe’ cih hi a, minih kimawl thei game khat ahi hi.\n3.) Bill Gates pen a gen bangin a semzo le a taangtung sakzo pa in kithei hi. A neulai in kum 30 ka phak ciang mihaupi (millionaire ) khat hi ning ci’n a siama nung kiangah gen ngei hi. Kum 30 a phak ciangin ‘millionaire’ bek hilo in ‘billionaire’ pi khat suak giapmawk hi.\n4.) Bill Gates in university, college cihte panin lukhunelkhai ngahlo hi. Sanginnpi pan tawpin alawmpa Pau Allen tawh Microsoft company pen 1975 kumin phuankhia uhi. Tua hun in amah kum 20 gual bek apha pan hi.\n5.) 1977 kumin New Mexico ah meisan laitak motor hawlna le motor hawlna license neihloh na hangin kiman ngei hi.\n6.) A zenzen in Bill Gates bang gam khat hileh, leitung gamhaupente ah a 37na gam ahi ding hi.\n7.) Bill Gates i hun second khat bekbek pen dollar 250 man hi. Nisim sumlut pen dollar awn 20 hi a, kum khat in dollar mak 7.2 lut hi.\n8.) Kumsim in inn siah (tax) dollar awn 1 kiimta pia kha den hi.\n9.) Bill Gates in India gam zin nopsa phadeuh in,kumsim phialin mizawng, micimawh te panpih ding le huh dingin India pai thei zel hi.\n10.) Microsoft Windows azang te’ Windows a kisiat sim vehna dollar pek 1 ta pia ding hi leh Bill Gates pen ni 3 sungin a neih teng tolmang (bankrupt) ding hi.\nSr; 10 things about Bill Gates\nPrevious: Sen minamte a dangte sangin a tungtuan zawkna nam (10)\nNext: Tembaw hawlpa ~ NK Khanno\nMalaysia gamsung aom Low Yat Plaza buaina\nZAM Thupuak :: 09 August 2015\nMyanmar leh Thailand gamgi kikal ah gamgicing galkapte’n kisinna bawlkhawm\nUganda gam a Lake Albert kici ah gunkuang tum ~ TK Lian


url: =Khedap Nul Naupang ~ Khat Thang :: ZOMI DAILY\nposted on 14 December 2014 at 5:43 pm Lomkholna: Article, Khatthang\nNitak khuamui kuan, mihau khat khedap nul sak dingin hong pai hi. Khedap nul nuam in gilkial naupang no thum in hong delh uh a, “Pu aw, Sia aw, na khedap kei man hong nul sak ning”, ci-in khedap nul ding hong kituh-uh hi. Mihau pa zong naupang thumte a vekun hehpih huai sa-in, a sawl zawk ding sang thei lo ahih manin, naupang thumte kiangah, “Ka khedap nul man dingin pek 2 kong pia ding hi. Tua pek 2 ngah le-uh teh bang na ci zat ding uh hiam?” ci-in hong dong hi. Tua hun lai khedap nul man pia sawm nih khawng bek hi napi pek 2 ngah ding a zakuh ciangin naupangte hong lawp semsem uh hi.\nNau pang khat pa in, “Sia aw, kei nasep hong pia in, zingsang a kipan nek ding bangmah ka neih loh manin gilkialin sun niloh ka om hi. Tu nitak ka nek ding om kei leh gilkialin ka si zo ding hi” ci-in hong gen hi. Naupang dang khat pa in, “Pu aw, kei pen ka innkuan bup ai ding nasem ka hi hi. Ka Pa si khinin ka Nu lah dam lo hi. Ka Innkuan un an ka ngawl zawh uh ni 3 pha khin ta hi. Na khedap kei hong nul sak tapeuh in” ci-in khitui luangin hong thum hi.\nTua leh naupang khat a cian lai pen in, “Sia aw, a zenzen in kei tua sum pek 2 hong ngah sak hi le teh, hih ka lawmte nih pek 1 tuakin ka hawm sak ding hi” hong ci khia hi. Mihau pa leh naupang dang nihte in hih kammal a zakuh teh lamdang hong sa ciat uh hi.\nNaupang pa in “A mau gel pen ka lawm it pente hi. A nuntakna uh ka theih pih hi in, an nek ding a nei lo takpi mah uh ahi hi. Kei ka hih leh ka Nu’ mawngphal zuak tawm ka nek sak a, ka tha om lai buang hi, na khedap kei man a siang penpen dingin kong nul sak nuam hi, Sia aw! a cih leh mihau pa zong a lungsim lawngkha lua ahih manin tua naupang pa khedah nul sakin sum pek 2 pia pah hi. Naupang pa in sum sangin a lawmte nih hawm sak pah lian hi.\nNaupang pa kum 14 hong phak ciangin copper processing factory khat ah operator ngah in nasep kician hong nei ta hi. Kum 19 a cin ciangin a veilam khatme khat nasepna set in gawitan kha ciciat hi. A company in zatui, zaha bawl sak pak lo ahih manin, tua a kipanin Workers’ Union ah lut ding hong lung gulh hi. Kum 21 hong phak ciangin Workers’ Union ah lut in nasemte a ding hanciamin hamphatna tampi hong bawl hi.\nKum 45 a cin ciangin Workers’ Party hong phuankhia hi. 1986 kumin Gam kiukna upapawl (congressman) hong suak hi. 2002 kumin “Gam mi khempeuh ni khatin an thumvei maantakin ka ne sak zo ding hi” ci-in kumpi kitelna hong lut hi. Mipi deihna ngah ahih manin tua gam ii 35th President pa hong suak hiau mawk hi. Tua gam tangthu ah nasem mi mawkmawk panin President a suak masa pen pa hi in, leitung tangthu a lumlette lakah khat hong suak hi.\nPrevious: Tedim News (14 December 2014)\nNext: Spirit power leh Soul power kilamdan na thu tomno


url: =Khawmpi Update leh Report gelh tangtang huai ~ Thang Van Lian :: ZOMI DAILY\nposted on 8 February 2019 at 7:30 am Lomkholna: News, Thangvanlian, Zomi\nBiakna Pawlpi ahi a, vai dang khatpeuh tawh Khawmpi i bawl ciangin Khawmpi tawh kisai theih huai thu bang teng om, cih update leh report gelh zo ham tang leng deih huai mahmah hi. Tua bangin update, report leh etkikna gina tak a om theihna dingin:\n1. Makaipite, GS/ES te, Pastor te, Secretary te leh ama sung a om staff te in vaipuak nei uh hi. Hi dan hong bawl kei uh leh makai a teel taak khol lo, khasum piak taak khol lo cihna hi. Ahih kei leh zong report nei zo lo/report taak thu om lo kipawlna pen gina ngiat lo ding cihna hi.\n2. Update hong kigelh kei leh khawmpi huam sung a om a paizolote hong thusim khol lo uh cihna hi. Mipi a thusim lo makaite leuleu pen hong lawhcing hanhan khol lo ding uh hi zel hi. Makaite hong lawhsam le uh mipi lawhsapna mah hi zel ahih manin theih huaite buang kitheihsak ding thupi mahmah hi.\n3. Khawmpi tungtawnin mipi ngah ding a lawp huai hamphatna leh metnate gen siam leng mipi hong lawp mahmah ding hi. Tua mah bangin mipi lam pan a sep ding uh leh piak ding a omte zong mipi in hong thei le uh kipawlna sungah hong hanciam tuam ding uh hi.\n4. Khawmpi ah kua teng kihel, zin zahtaak kua teng om, zindo kuate hi a zindo zia bangci, sum muhna leh zatna, cihte hoih tak gina tak gelh khiat huai hi. Ciin ding leh pelh huai bang teng om… cihte gelh khiat huai hi.\n5. Hih Khawmpi sung panin lunglut huai vai thak bang teng kihawm, khensatna thupi bang teng kibawl, tua in kipawlna huam sung mite bang danin sukha ding a kilamdangsak ding, bang tengah kua teng ma pan kul ding… cihte hoih tak gelh huai hi.\n6. Sum tampi bei-in Khawmpi a kibawl hi a, tuhun pen laikung zang lo a online pan paperless vive tawh nasep theih hun hi ta ahih manin update, report leh review cih dante a tam theithei gelh tangtang zo leng deih huai mahmah hi.\n7. Makaite leh mipi kikal thukizakna a hanciam makaite lawhcing semsem ding a, mipi a thusimlo makaite bel amau mahmah leh amau tawh kisai kha mipite tawh khantohna ding tam lua khol lo, cih kimu thei hi. Rev. Thang Van Lian\nPrevious: Nawitui nam 3 in kikhen\nNext: Topa zahtaakna ~ GS Pau\nKuala Lumpur, Pudu sumtah kimawlna ah mipi leh palik te buai, thau 4 vei kilawn


url: =LESSON 6 FEB. 4 – 10 KHA SIANGTHO LE A SIANGTHO NUNZIA ~ MUC\nLESSON 6 FEB. 4 – 10 KHA SIANGTHO LE A SIANGTHO NUNZIA\nTU KAAL SUNG SIM DING: 1Pet. 1: 14 – 16; Isa. 6:3; Heb. 12: 14; 1Kor. 6: 11; 1Tim. 1:8; Late 15: 1, 2.\nKAMNGAH: “Nopsakna a hong pia Pasian in na khempeuhah sianthona le kicinna hong pia hen la, na kha uh, na nuntakna uh, le na pumpi uh hoihtakin hong kem henla, i Topa Jesuh\nKhrih hong pai ciangin mawhna khat zong a nei hetlo dingin hong bawl tahen” (1Thess. 5: 23).\nPasian in mawhna, gitlohna a deihlohlam i phawk loh banah a sianthona ngaihsutin i nei kei hi.Khristian thu-um mi khempeuh in sianthona, Khrih mah bangin itna le sianthona i masak ding hong deih hi.\n“ Nang sangin siangtho zaw ing,” cih lungsim hepkhiat kul hi. Ahi zongin a siangtho, a kisiansuah nunna tawh a nungta ding i hihlam mangngilh ding hi lo hi. Pasian’ itna le Ama siangthona kikhen lo hi. Sianthona om kei leh itna in ci le sa itna tawh kibang ding hi. Itna om kei leh Ama siangthona in lauhuaina tawh kidimin kuamah in Ama kiang tung lo ding hi. Pasian in Pasian ahihna – siangthona le itna, in Ama nunzia bulpi hi.\nKha Siangtho in i nunna hong siangthosak hi. Ama min in zong Siangtho Pa ahih manin sianthona Kha kici hi (Rom. 1:4). Ama min in Pasian in siangtho hi, cih hong phawksak hi. Pasian in mawhnei khempeuh Ama lim le mel sunin a siangtho dingin hong deih hi. Tu kaal sungin thusin dingte in: siangtho cih le a siangtho nunzia cihte ahi hi.\n1Pet. 1: 14 – 16 sim in. Bang hangin a siangtho dingin hong kihanthawn hiam? Bang in a siangtho-in hong nungta-sak hiam? Pasian in siangtho hi, cih thu a khiatna bang hiam?\nMi tampi in Pasian’ siantho-na pulaak lo-in A hong itna bek gen uh hi. Pasian nunzia tuamtuamte sangin a siantho-na in Ama min tawh kizopna nei zaw hi (Late 89: 18; Isa. 40: 25; Jer. 51:5; Ezek. 39:7; Mang. 4:8). Ama’ zia le tong in siangtho-in kawkbaang lo hi. Pasian’ siantho-na i cih in hoihna khempeuh tawh kidimin, siatna, mawhna nei lo hi. Pasian nunzia le tong khempeuh in siantho-na siksan hi. Pasian in na khempeuh sem thei-in, na khempeuh thei-in, mun khempeuh ah a om Pasian hi; siantho-na khempeuh tawh kidim lo hi leh, a it huai lo, kihtak huai Pasian hi ding hi. Ahi zongin Pasian in it huai-in i it ding kisam hi.\nAma hatna, Ama hehpihna, Ama pilna le a hong itna in siangtho hi. Siantho-na in Pasian a hihna khempeuh siksan hi. Bang hang hiam cihleh Ama nunzia mahmah in siangtho hi. Pasian’ siantho-na a nial mi in Pasian a nial hi pah hi. Siantho-na nei lo Pasian hi leh a kihhuai pasian hi ding hi.\nPasian in siangtho hi, cih thu in Pasian in mawhna tawh kikhen hi. Ama siantho-na in hoihna bek a deih Pasian hi. Siantho-na in kizopzia ding gamtat zia hong hilh hi. Siatna pan kihemkhia-in Pasian minthan nadingin a nungta dingin hong hilh hi.\nIsa. 6: 3 le Mang. 4:8 ah, Pasian in siangtho, siangtho, siangtho hi, ci-in kipulaak hi. Lai Siangtho gelhte in kammal khat a zat kik kik uh ciangin tua kammal a thupitna i phawk nading deihna hi. A gen thute i phawk nadingin Jesuh in zong pulaak kikkik hi “ A mantakpi” ‘ a mantakpi’ kong cihna in ah (John 5: 24; 6: 47) “ Jerusalem,” “Jerusalem” (Matt. 23:\n37) “Martha,” “ Martha” (Luke 10: 41) ci-in sam hi. Pasian pianzia a kipulaakte lakah siantho-na thum vei bang kipulaak hi. Tua in a thupi mahmah thu khat ahihna hong hilh hi. Pasian’ nunzia in siantho-na, itna, hoihna tawh kidim hi.\nPasian in hatna khempeuh tawh kidimin, itna, hoihna cihte a nei lo hi leh bang zahin a lauhuai Pasian hi ding hiam? Bang hangin Pasian nunzia le a gamtatziate hangin Ama tungah lungdam huai hiam?\n“Jesuh tawh kinai zaw semsem mi in ama mawhna phawk semsem ding hi. Tua bang ciangin Khrih i mu tel zaw ding a, Ama kicinna le eite kicinlohna kilang zaw ding hi. Hih in Satan hong khemna le a vangliatna khempeuh beimangsaka, Kha Siangtho in i sungah hong tengin mawhna hong phawksak zaw ding hi” Ellen G. White, Steps to Christ, 64, 65.\nEph. 1: 4; 5: 25 – 27; Heb. 12: 14 sim in. Pasian in a mite le a pawlpi aa dingin ngimna bang nei hiam? ____________________________________________________________\nSiantho-na in Pasian’ letsong hi; a siangtho dingin thu hong pia hi. Nisimin nuntakna a siangtho dingin thunget kul hi. Siantho-na in Kha Siangtho gah hi; Khrih tawh a nungta mi in siantho-na nei hamtang hi (Gal. 5: 16, 22, 25). Siantho-na in Khrih tawh kisutna hi. Khrih tawh a kisun mi in Khrih tawh kipawl mi hi-in Ama sawl bangbang mangin, Ama tungah citak mi ahi hi. Tua bang mi in Khrih tawh kisun semsem ding hi. Siantho-na cih kammal in Pasian aa dingin a kituamkoih cihna hi. Siantho-na in a mannei nunzia, khuasak zia, Pasian tawh kizopzia ding hong hilh hi. Nunna siantho le gamtat siantho a tonkhawm hi.\nThuciam Thak sungah thu-um mite in mi siangtho ci-in kiciamteh hi. Bang hang hiam cihleh Jesuh aa dingin a kituam koih mite ahi uh hi. A siangtho mi in mawhna nei lo ahi kei a, kicinna tawh kidim cihna hi lo hi. Ahi zongin a nunzia uh a kikhel ahih manin siantho-in nungta uh hi ( 1Kor.\n1: 2 ah Korin khua thu-um mite in mawh nei lo hi lo, kicinna nei lo hi mah ta le-uh Paul in amaute mi siangtho, ci-in pulaak hi. A siangtho dingin hong kisawl hi. Siantho-na lo-in kuamah in Pasian mu thei lo ding hi (Heb. 12: 14). Pasian in a hong san a kipan kicinna tawh hong tuam hi mah taleh siantho-na in a kizom pai suak ding ahi hi. Mawhna nei lo Honpa i sut dong a siangtho zaw semsem ding i hi hi.\nKhrih in hong siangthosak khin napi mihing’ tha tawh siantho ding hanciamna pen a mawkna hi. Pasian tawh kipawl khin ihihna phawk hi lehang siantho-na thu i muhzia kilamdang ding hi. Khrih in eite thuak ding khempeuh hong tuakkhin ahih manin Ama sungah om ihihlam phawk hi lehang i nunzia kilamdang lo-in om ding hiam?\nA HONG SIANGTHO-SAK THUTE\n1Kor. 6: 11; Titus 3:5; Heb. 13: 12 cihte in siantho-na thu bang pulaak uh hiam?\nUpna tawh Kha Siangtho’ vangliatna in hong siangthosak hi (Heb. 11: 6; 2Thess. 2: 13; 1Pet. 1: 2). Paul in “Note pawl khat, tua bangin na gamta uh hi. Ahi zongin note pen i Topa Jesuh Khrih le i Pasian’ Kha Siangtho hangin mawhna panin a hong kisiangsak khinsa, Pasian’ tungah a kipiasa, Pasian tawh a kipawlsa mite na hi uh hi” (1Kor. 6: 11). Khrih in nisimin hong siangthosakin Kha Siangtho’ gah hong gahkhia-sak hi. Kha Siangtho in Topa’ nunzia a suun semsemin hong puahpha hi (2Kor. 3: 18).\nGal. 5: 16, 17 sim in. Paul in bang pulaak hiam?\nThu-um mite in galdo tawntung hi. Bang hang hiam cihleh i sungah mawhna teng hi (Rom. 7: 20). Hih thu Paul in a nunna bei madeuhin hih bangin pulaak hi: “ Sanggamte aw, tua hamphatna a ngah khinin ka kingaihsun kei hi. Tua ahih manin a beisa thute mangngilh bawlin mainawtin ka hanciam a, Khrih Jesuh nasepna tawh vantung nuntakna-ah Pasian’ hong sapna ahi hamphatna ka ngahtheih nadingin, a kung lam zuanin tangtakin ka tai hi” (Phil. 3: 13, 14).\nHeb. 12: 1, 2 sim in. Upna tawh i do mawhna thu bang pulaak hiam?\n“Eite hong makai-in i upna a hong cingtaaksak Jesuh mitsuan” tawntung ding ahi hi (Heb. 12: 2). Biakna-ah ei mimal hamphat nading kizong tawntung hi. Mawhna khempeuh hong zo sak thei Pasian i mitsuan zawk sangin mimal lawhcinna, tasapnate kimitsuan zaw kha zel hi. Jesuh mitsuan dingin Kha Siangtho in a hong makaih ciangin siatna, mawhna i lunggulh nawn kei ding a, hong hencip khempeuh panin hong suakta sak ding hi (Heb. 12: 1). Ahi zongin i lungsim in mawhna le i lawpsapnate tawh a kidimteh ei le ei ki-en hanga, Jesuh et ding kimangngilh hi. Hih in guallelhna hi. Bang hang hiam cihleh lawpsapnate i mai-ah hong om takteh tuate in hong lungkia-sak hi. Ahi zongin Jesuh mitsuan lehang eite i kikhel ding a, zawhna tawh i nungta ding hi.\nMi khat in “koi bangin mawhna tungah gualzawhna ngah ding kamciam koi ah om hiam? ci-in hong dong leh bang na dawng diam? Bang hangin tua bangin dawngkik ding na hiam? Na lawmte tawh kikum in.\nPASIAN’ THUKHAM SIKSANIN SIANTHO-NA\nPasian in a thukham nuntakpih dingin hong sawl hi. Thukham in mawhna sung pan hong honkhia thei lo ahih leh bang hangin thukham kisam hiam? Hih thu siantho-na in hong hilh hi.\nRomans 7: 12; 1Tim. 1:8 sim in. Paul in thukham pianzia bang pulaak hiam? Koi bangin thukham in Pasian’zia le tong kilangsak hiam?\nThukham in siangtho, thuman, hoihna tawh kidim hi. Pasian in siangtho, thumanin hoihna tawh kidim hi. Thukham in Pasian’ zia le tong pulaak hi. Kha Siangtho tawh a kidim mi in Pasian thukham tawh kituakin nungta hi. Thukham in a kikhel ngeilo na khempeuh a uk Pasian siantho-na hong hilh hi. Pasian a kikhel ngei loh mah bangin a thukham zong kikhel ngei lo hi. Thukham beisak dingin Jesuh hong pai hi lo-in, thukham kicingsak dingin hong pai hi (Matt.\n5: 17 – 19). Thukham nuntakpih na pen gamtatna tawh dikna ngah ding hanciamna hi lo hi. Thukham nuntakpih na in cihtakna hi zaw hi. Thukham in hong hon lo hi. Hong hon thei lo hi. Thukham in hotkhiatna lampi hi lo hi; a kihonkhia mite zuih ding lampi hi zaw hi. Thukham in itna tawh kidim nunzia pulaak hi. Tua manin Jesuh in “thukham hemkhia mi tam semsem ding a, ki-itna kiam tektek ding hi,” ci hi (Matt. 24: 12). Thukham a kideih lohna mun ah itna kiam hi.\nRomans 13: 10; Matt. 22: 37 – 40 sim in. Bang hangin itna in thukham kicingsak hiam?\nPasian Thukham in siangtho le a siangtho lo khentel hi. Pasian’ sianthona itna siksan hi. Pasian hotkhiatna a ngah mi in itna tawh thukkik a, Pasian a it mi in Pasian tungah citak hi. Pasian thukham a nuntakpih lo mi in Jesuh nungzui hoih hi lo hi. Itna nei lo-in a puathamin thukham a zui mi a om hangin, itna taktak a nei mi in thukham zui lo-in a om kei hi. Itna man in cihtakna nei hi. Itna in thukham hemkhia lo hi. Itna in thukham kipsak hi.\nBang hangin thukham in Pasian’ hong itna pulaak hiam? Koi bangin itna le thumanna kizom hiam?\nLate 15: 1, 2; Eph. 4: 22 – 24; 2Tim. 2: 21 sim in. Siantho-na tawh kisai bang pulaak hiam?\nPasian tawh kizopna nuamsa-in Pasian in a hong zat theih nadingin siantho-na kisam masa hi. “ Gamtatna panin zongsatna in zomto a, zongsatna panin gamtat zia le tong kingah hi.” Gamtat zia le tong in tawntung sihna maw, tawntung nunna hong khen ding hi. Hih leitung pan tawntung nuntakna ah i ken theih ding khat bek om a, tua ihbhhhhhn gamtat zia le tong hi.\nI neih ngei loh sianthona, gamtat zia le tong hoih in mihing’hanciamna tawh kingah zo lo hi. Gamtat zia le tong hoih kipatna tungtawnin Kha Siangtho in hong siangthosak hi. Khristian nunna ah gamtatna lungduai-na, itna, cihtakna, hehpihtheihna, hoihna, dikna a kipan ei le ei kizawhna cihte kimu thei hi.\nKha Siangtho in i lungtang hong dim ciangin Pasian aa dingin nungta lo-in i om kei ding hi. Eite a hong siangsak Pasian, upna hong picingsak Pasian ( Phil. 1: 6) ahihlam mangngilhin khat veivei ciang Pasian aa ding nasem ci-in nasep tawh a buai mahmah, Topa tawh kizopna nuam thungen man lo liangin a kitaklah om hi. Thungen man lo-in a kitaaklah tawntung thu-um mi in, thu-um mi taktak a hi dingin kitaaklah mi ahi hi.\nTheihna, lawhcinnate in ei le ei hong kimuangsakin Khrih muan ding hong phawklo thei sak hi. Mihing in Kha Siangtho le Khrih lo-in bangmah a tangtun kei hi. Gamtatna, sepna in siantho-na hi lo hi. Mi kimkhat in Topa aa ding na lianpi sem uh hi napi, Topa nungzui mi hi lo uh hi. “ Tua ni ciangin mi tampi in Topa aw, nangma min tawh dawite hawlkhia-in, nangma min tawh na lianpi sem-in, nangma min tawh na lamdang ka bawl uh hi,” ci ding uh hi (Matt. 7: 22, 23). Pasian’ sapna ngahin nasem mi le Pasian aa ding na khat teitei a sem mi kibang lo hi. Pasian hong sapna i zak masak kei leh, bang bang i sem zongin tua sepnate in mihing’ tha le ngal tawh sepna hi. Tua bang sepnate in lungnopna, vangliatna, hatna tawh kop lo hi. Bang hang hiam cihleh Pasian’sapna aw za lo-in nasepna ahi hi.\nTuhunin siantho nading eite kitangsap lian pen in Pasian tawh hun manpha zangin Ama aw za-a a Kammal tungtawnin hong pai Kha Siangtho’ hatna ahi hi. Hih in i sepna khat peuh mannei suaksak ding a, sepzawhna tha hong neisak ding hi\nNGAIHSUTBEH DING: Ellen G. White, “ Like Unto Leaven,” 95–102 in Christ’s Object Lesson.\nKoi bangin mawhna tawh kidim i nunna in Topa’ siantho-na phawk thei ding hiam? Topa’ siantho-na pen Amah in na khempeuh tawh a kilamdanna, mawhna, sihna a kilamdannate pulaak hi. Tua banah “ Topa in Ama siantho-na sungah a nungta dingin hong siangthosak hi. Amah tawh kizopna dingin thuciam hong bawl hi. “Israel mihonte khempeuh kiangah hih bangin gen in: “Note na siangtho ding uh hi; bang hang hiam cihleh Topa note’ Pasian keimah ka siangtho hi” (Gam. 19: 2). Hebrew sungah zong “Israel mite tawh thuciamna thak ka bawl ding hun hong tung ding hi. Ahi zongin tu-in Israel mite tawh ka bawl ding thuciamna hih bang ahi hi. Amaute sungah ka thukham ka guang ding a, amaute lungtang tungah gelhin, amaute’ Pasian ka hi ding a, amaute pen keima mi ahi ding uh hi” (Heb. 8: 8, 10). Hihte in siantho-na, thuciam le thukham in kizopna nei hi, cih hong hilh hi. Pasian’ thukham nuntakpih lo-in kuamah siangtho lo hi. Topa mahmah in thukham a nuntakpih bangin Ama nungzui khempeuh in zong thukham nuntakpih ding hi. Kha Siangtho in i lungtang tungah thukham hong gelh hi. Topa in Ama siangtho-na a hong piak manin eite hamphatna lianpi hi (Heb. 12: 10). Thukham a nuntakpih mi in tua siantho-na pulaak ahi hi.\n1.Tuesday ni-a dotna-ah mi khat in siatna zawh nading kamciam tawh nuntakzia ding hong dong hi leh, koi bangin na dawng diam? Bang na pulaak diam?\n2.Lungtang ah Pasian’ thukham gelh cih thu koi bangin na tel hiam? Bang hangin suang tungah gelh tawh kilamdang hiam?\n3.Pasian’ siantho-na na ngaihsut ciangin bang thu na phawk hiam? Pasian’ siantho-na in bang tawh kibang hi, ci-in na ngaihsun thei hiam?\n4.Siantho-na in bang bulphuh hiam? Bangci bangin siangtho thei i hiam?\n5.“Thukham in mawhna pan hong honthei lo hi. Hong hon ngei lo ding hi. Thukham in hotkhiatna lampi hi lo hi. Ahi zongin a kihonkhia mite zuih ding ahi hi,” cih thu in koi bangin Kha Siangtho in i sungah nasemin Khrih in a hong siansakna thu na telthei hiam?


url: =Pasian hong itna in na nuntaakna hong kilamdang sak zo hiam? ~ Zomi Quavadis :: ZOMI DAILY\nposted on 26 October 2016 at 10:32 pm UTC+9:30 Lomkholna: News, Zomi, ZomiQuavadis\nPasian in thupha piak tuam leh piak loh tuam nei lo hi. Ama deih banga nungta zote bek thupha pia ding hileh Pasian’ Itna pen mongnei Itna cihna hi ding hi. Ahizongin Pasian hong Itna in mong nei lo hi, bang hang hiam cileh LST sungah “Pasian in misia mipha te tungah a kibangin Ni taang sak a, Guah zong zu sak hi” kici hi.\nPasian thupha ih san dan pen kibang kim lo hi. Gentehna in mi khempeuh hau kim lo, melhoih kim lo, lasiam kim lo, dik kim lo, thugen siam kim lo, cidam kim lo, zilehpasal hoih ngah kim lo, pil kim lo, ciim kim lo, cingh kim lo, maitai kim lo, nuamsa kim lo, maingap huai kim lo, khutsiam kim lo, sumzon paizon dan siam kim lo, ngaihsut tawm theihna kinei kim lo, thanuam kim lo … cih dan hi.\n“No hong it te bek it ding hile ucin miginalo te tawh na kilamdanna uh bang om ding a hiam? Miginalo ten zong a gitnatloh pihte uh it thei lel uh hi” a ci ih Pasian in miginalote zong it mahmah hi.\nLaphuak siampa in “Migilote lawhcing, a dau uh pai zaw e…” na ci hi. ISIS te zong lawhcing veve lel uh hi. Bangbang ih hi phial zongin, Pasian thei kei phial mah talehang Pasian bawlsa mihing ih hihmanin Ama hong Itna bei thei tuan lo a, a thuphanaak ei ading in kang tuan lo hi.\nA tawpna ah hizah taka hong it ih Pasian tung pan a ih san thuphate pen a sang dingin ih kilawm takpi hiam? Kilawm kei mah taleng a sang ding mah hi veve lel ingh cih lungsim ih nei kha hiam? Ih thupha sante hangin hong pia Pasian ih phawk kha tuam hiam? Ih it thei tuam hiam? Pasian hong Itna in ih nuntaakna hong kilamdang sak zo hiam?\nPrevious: Malaysia TM te’n Internet Speed ahat semsemding in vaihawm ~ ZD\nNext: France ah galtai te bukna mun ki suksiatsak ~ Thang Khan Lian


url: =Thuthak Tomkimcing 17 July 2014 :: ZOMI DAILY\nA. Kalay leh akiim teng ah Gunpiau kiciim bawl nading K1891 Million\nSagaing gamsung leh Kalaymyo kiim ah tuuklam tuitam hun in gunpaang leimiim kiciim thei zelzel ahih man in tua te kidal nading leh bawl phat nading in kyats 1891 million kizang khia ding cih thu om hi. Nasem ding Green World te hi ding uh hi. Nasep nading mun 38 om khin in tua lak ah mun 14 kisep san ci hi. Tuitam hun in Lotui kivung baihna leh Innmun khuasung tui kivung baih na mun te sep masak ding in gel uh cih Green World pan U Zaw in gen khia hi.\nB. Typhoon Huih pihang in mi 38 si.\nPhilipine gam ah Rammasun Typhoon huih leh guah kituah nasiatak 15 July 2014 ni-in nung a, Khuapi Manila mei te kisia in bang mah nasem thei lo uh hi. Inn tampi kisia ahih ban ah mi 38 si khin uh hi. Khuapi sung tui kivung ahih man in lampi ah nuamtak kipai theilo ban ah zatui zahaa leh neek leh dawn dong kisam in mitampi om laitak uh hi.\nC. Third Wave ( Ahual thum veina ) cih khat kinawh mahmah.\nMyanmar gam kikhelna aki hual pi thumna cih khat Mandaly Khuapi huam Tadaa Oo Ennwa hall ah 16 July 2014 zinglam daak 9:00 pan kipan in bawl uh hi. Tua mun ah thulu thulian pi thu nga te hih Thrid wave thunuai ah kikup bel in kinei cih kiza hi. Hih thu tawh kipawl thulu nga te apua lam ah kuamah kigen siangnailo cihi.\nD. A neihsunsun tawh kibang Gunkuang bawl Japan nu kiman.\nJapan gam ah Megumi Igarashi kici numei nu in aneih sunsusn akalkawm a, avang pen Maan hoihtak in zaih hi. Maan zaih khit teh tua tawh kibang linlian design tuamtuam na tampi liim tampi abawl khit teh Gun kuang in bawl khia dihdihhi. Abawl khiat na ding sum neilo in huhna anget leh mi 30 tung pan kipan pih huhna ngah hi. Akal kawm teng maanzaih naliim azuak kawikawi leh Pound 6000 ngah dihdihhi. Japan ah Penis Pasal te van aliim kisuai ban ah pawipi kibawl in kumsim in khualai ah lam pih kawikawi in om ahihi. Ahizong Megumi Igsrashi in ama vanneih sunsun liim leh design tawh Gunkuang bawl pen Japan in zadah in kiman hi. Japan pau in “Manko” acih pen kizadah ngiat uh hi.\nE. MTV Lasiam LinLin Zogam ah Video kila ding in kuanto.\nLasiam minthang LinLin Zogam ah MTV ading in video kila ding Yangon pan hong kuanto a, tuzing 17 July 2014 ziinglam 11:00 in Kalay hong tungto hi. Taigen ah ziing an ne in tua khit teh atupna asawm na khua te ah maban kizom in pai suak ding ci kiza hi. Tuuk lai tak ahih man in Zogam niim dildial mual leh guam lummei kai te tawh kilak sawm mahmah ci hi.Hakha lam zuan masak sawm a, Tedim khuapi apai man leh Siangsawn ah video kila thei ding kicihi.\nF. Obama Zawlui nu kiman gilbeem kum18 sung tang ding.\nBarack Obama zawllui nu ahi Taxes khua pi pan Kineih siam te lak ah kihel Walking Dead film ah agamtang Mrs Shanon Guess Richardson in Be pan in akibawl Ricin kici guza azawllui pa Barack Obama akhak man in gilbeem ah kum 18 sung leh US $ 367222/- Liau lawh lai ding ci hi. Richarson in tu in ta 6 nei khinzo hi.\nPrevious: Leitung bup Zomite tungah Thuzaksakna (17 July 2014)\nNext: Tuhun Khristian te’ kisap ~ Dr. Ngul Khan Pau


url: =Cidamna Khawk « Nikonghong\nHome » Cidamna » Cidamna Khawk\nTaangh hun Egypt te in kaison kaang neakna hangin thangui tha tang kipuapha a, hong thahatsak hi ci hi. Greek pilna neite in kaison kaang sia maliamte dam palsak a, awmna, awmhel cite zongh damask thei hi ci hi. Mipil pawlkhat in zongh kaison in natna lungno pawlkhat thisak zo hi ci hi.\nTu hun pilna neite muna ah zongh kaison kaang in chi le chi nguite thiangtho sak a, lung natna le chikhang natna te vaukhaam hi, ci hi. Tua bek dom ngawlin chi sungah a om a thau (sathau) te zongh kiamsak thei ci hi.\nKaison kaang in lung natna le pumzaw (ေလျဖတ္) natnate vaukhaam bek dom ngawl Piancit (France) pilna neite ii mu thua laina pan thuak liamna neite atu in phattuamna pia kik thei a, thuak taw kisai natna pawlkhat te a pian ngawl natu in zongh hong dal sak hi, ci hi. Tua ban ah cancer natna nga thei natu pan in zongh tampi takin vaukhaamna pia hi ci hi.\nTua hi a, kaison kaang dat a cing thei a om natu, nisim in tawm bang a sial in ne leang a pha bel hi.\nMutcimhtak Mut tu thupi\nAmerica ngam Cidamna sang pilna neite in mihing 30,000 vaal tung panin sinna, etcianna a nei na pan hi bangin mu hi. Nisim ni khat sungin mihing khat in, mut hun (sun hun a mut zongh sim) nai 5 le a nuaisia a mu bekte in nisim ni khat hun sung mut hun nai 7 bang a mute sangin lungtang chingui taw kisai natna a nei tu olzaw, natna a nei tamzaw hi ci in mu uh hi.\nTuasia bangma nisim mut hun nai 9 le a tungsia a tawzaw a mute zongh nai 5 bang le a nuaisia mut hun a nei bek te bangma in lungtang natna taw kisai a nga tu ol zaw ci zongh na mu lalai hi.\nTua ahikom mihingte cidam in khansau in ih om nuam le mut hun thupisak in nai 7 sangin a tawmzaw ngawl, nai 8 sangin a tamzaw ngawl maan takin mut tu le mutcim takin om tu sia cidamna sang pilna nei te in thupi sak mama hi.\nA khombek, a phabek veu mu in mutcim tak omna in lung natna nga tu bek hong dal ngawlin, zunthum, chithum natna, pumzaw (ေလျဖတ္) natna-nga natu panin zongh hong vaukham hi ci hi. Ahizong mut hun tam leih in a vaalkai mutna in hi natnate theampo ma nga thei natu a hanthawn, a olsak lampi na hi leleau hi. Tua hikom a khombek a phabek mutna taw pilvaang tak in a veu a sialin ne leang a pha bel hi. nungta thei te hi tek tawng.\nNote: Hi a tunga cidamna taw kisai in kaison kaang neak tu a phatna le mutcim tak mut tu a phatna te Health Digest Journal sung a suaksa sia a thupina mun teng a tomin hong kisuaksak kik ahi hi:\nHeaktu: The Siyin Baptist Vol 54 pan\nBy thawngno in Cidamna on November 23, 2011 .\n← Calvary Burmese Church le Sizang Mi\tRolling Stone Magazine sungpan Thu pawl khat →


url: =Driving License in Myanmar (Burma) :: ZOMI DAILY\nposted on 12 August 2017 at 9:58 am Lomkholna: News, Zomi\nKong it Zomi u leh naau te, Tu hun ciang iin US leh leitung gam tuamtuam pan Kawlgam ah a zin a hawh Zomi ki tam mahmah ta hi. Nisim phial iin a kiciah hi ta mai ahihmanin ih khantohna hang iin kipakk mahmah ingh. Kawlgam ih ciah ciang iin car rental company – Avis, Alamo, Budget, Enterprise, National, cihte US bang dan iin na om lo aa ih kawm sunsun ciang motor leh a hawl a ki kawm khawm pahpah suak hi. Ahizongh’n khat veivei ih meeltheih te motor ih zangh aa ih kawm aa bus ah ih tuang zongh iin ei mahmah in Kawlgam sung ah driving license nei lengg hoih aa zongh noptuam mahmah leh a kisap hun hong om veve hi.\nKawlgam ka om laai iin Commercial Vehicle license ih ci diam Kawlpau iin ahnga license ka neihsa hi aa Yangon kahngiahnah ah Hino TE11 te tawh hong test ngiat uh hi. Tua peen US ka tun khit zawh tu maa kum 18 laai pek iin ka renew sak leh renew khin napi uh US ah a om kahih lam ka agent pa in na gen kha see ahihmanin ka license na thoh sak nuam nawn lo aa ka Kawlgam driving license peen a bei/si hiau suak hi. Tua hi aa Kawlgam ka ciah zelzel hang iin driving license nei lo iin Kawlgam ka om sung iin license nei lopi mah ka hawl loh a phatmawh hun ciang iin without license tawh a hawl den hi ingh. Ki suangtaak iin lau giauguau den ingh. Ahizongh’n Topa’ hong kep man iin traffic police te ii nawngkaisakna bel phukha ngei kei ingh.\nA diakdiak iin gaalkap kumpi pan iin civil government (democratic government) ah a hong kilaih aa ki pan ih gam sung peen free mahmah iin nuam mahmah iin traffic police (mawtaw pikkel kawl te’n a cih pong mawk uh – motor vehicle pan aa a laak uh) te’n zongh hong buai sak lo iin suak ta mahmah iin nuam mahmah hi. Tua peen hun kikheel thak tuung sung te hi aa traffic police department lam te’n vangg (aana) nei nawn meel lo uh ahihmanun a daih om hun sung uh ahi hi.\nTu iin hong sawt kik ta aa kumpi in traffic police te power a piakna uh tungtawn iin khauh kik ta uh aa lampi dungdung ah zongh kimu kik ta iin khialhna ih neih leh or license ih neih kei leh penalty peen kumpi ngeina bang iin piak loh phamawh hun hong tung kik ta hi. Passport tawh gamdang pan a ciah hi aa traffic violation khawng tawh court khawng ah hun va bei man tadih lo ding ihihmanin driving license nei lo aa Kawlgam sung ah motor hawl loh ding hoih peen hi.\nThu hoih khat kong pulaak nop ah Kawlgam aa Motor Vehicle Department te zongh khanghlo iin pil ta uh ahihmanun license peen document kim ih neih nak leh olno tak iin kingah kik thei hi cih hong thei sak nuam ingh. Tu tungtaang, March to April 2017, kaal 7 sung bang ka ciah sung iin khamtunggam khua tuamtuam ah zin kawikawi nuam kahihmanin motor ka hawl loh a phatmawhna hong om hi. Kawlpi ka tun ciang iin Kawlpi aa DMV – Kahngiahnah ah “US driving license nei peuh lengh tawmvei ka om sung iin Kawlgam ah motor hawl khuan om lel lo ahiam?\nKawlgam te aa kipan leh gamdang te zongh US ah a hong pai uh ciang iin amau gam pan aa a license uh zangh iin US airport mun khat peuh hong tunnana uh pan rental car kawm iin hawl khuan ki pia pah buang uh hi ven, kei tu’n US pan hong ciah kahih teh Kawlgam ka om sung iin US driving license tawh ka hawl thei diam ka cih leh hong phal lo uh hi. Ka lamet hong bang lo aa ka dah giugiau leh DMV Director zum sung ah nuamtak iin thu ka kikum uh aa a thu om zia teng hong gen hi.\nTua bang iin hong vaihawmpih ahihmanin ka lamet loh pii iin Kawl gam sung ah kum 5 license (kopain license) te khat ni khat thu iin na ngah thei ingh. Kawlpi DMV aa Director pa in gamdang ah zongh nong na gen sak in hong cih ban ah theihhuaisa kahihmanin a tomno iin hong gen pak ingh.\nASEAN kipawlna gam te pan aa motor hawlna license a nei khempeuh te in ASEAN gam sung ahih nak leh amau gam tek ii driving license tawh suakta tak leh legal tak iin hawl thei hi.\nUS leh gampi a dangdang te tawh tua bang arrangement om lo ahihmanin Kawlgam sung ah ASEAN gam mi teng lo buang in gamdang license tawh hawl thei lo uh hi.\nAhizongh’n Kawlgam na om laai aa na neihsa ahnga or kuu paing license na kep laai aa gamdang pan aa na gamdang license leh na passport, Kawlgam aa na hmatpongtin na neih nak leh Kawlgam aa na neih ngeisa license class bangbangh hong bawl sak pah ding hi. Hih peen Kawlgam DMV ii March kha sung aa policy direction thak hi.\nKawlgam license na nei ngei kei aa, Kawlgam license luui na neih nawn kei mah leh zongh na gamdang driving license nei inla, na passport, na Kawlgam hmatpongtin, cih te nei peuh lecin license thak hong pia thei aa ni sawtpi tak ngak kuul lo hi.\nKei bang iin ka Kawlgam driving license luui pua kha lo kahihmanin ka Kawlgam hmatpongtin, US passport, CA license cih teng tawh hong bawl sak uh hi. Driving test zongh hong test sak pah, na khempeuh a manlang iin hong bawl sak uh aa sum zongh tam lua hong ngen beh lo uh hi. Kawlpi ah ni khat thu iin kum 5 license ngah iin Kawl gam sum Ks. 90,000 kiim pawl bei hi. Ka commercial license luui a kem hi lengh Kawlgam aa ahnga license zongh hong pia pah thei dan uh hi.\nKawlgam ah Kawlgam driving license ka neih man iin suakta tak, kisuangtaak vet lo iin Kawlpi, Tedim, Kapteel, Saizang, Sezaang, Tualzaang, Tonzaang, Ciau, Tamu, Mandalay, Taunggyi, Tathone, Kyaik Hti Yoo, Yangon, mun khempeuh ah hawl thei kahihmanin nuam tuam mahmah hi. Kawlgam thukham zui kahihamin driving license vai ah Kawlgam thukham in hong nawngkaai sak thei lo, thukha nuai ah om lo iin thukham tung ah om kahihmanin tua thukham in hong khih lo thei lo hi. Thukham zui kahihmanin thukham pan ka suakta aa hong khih thei lo ahihmanin thukham zuih mah nuam peenpeen iin hong suakta sak hi.\nTua ahihmanin Kawlgam na ciah uh ciang un Kawlgam driving license a deih te in na gamdang driving license, na passport, Kawlgam hmatpongtin, Kawlgam driving license luui na neih leh hamsa lo iin license hong bawl sak thei uh hi. Kawlgam hmatpongtin ih neih kei leh bel gamdang mi taktak dan iin hong seh le uh a procedure tuam dang kha mai thei aa document dangdang zongh Embassy pan ngah kuul mai thei ding hi. A hoih peen ah bel Kawlgam aa license luui, expired mah ta leh renewable period sung ah a om laai nak leh Kawlgam mi bang iin renew sak ziau peen a ol peen leh sum tawm bei peenpeen hi.\nZomi pih khual zin gamvak nuam, a thei nai lo ih om khak aa a phattuampih ding ih om khak leh ci aa deihsakna tawh kong gelh pak hi. Gelh khialh a om leh hong ngaidam un. Lungdam.\nHong it na mipih uh,\nPrevious: Malaysia Construction khatah Crane tuksuk in nasem mi 2 denglum\nNext: Zomi Galkap te’n Kawlgam Kumpi Ahutna\nGermanwings Airline pen Co-pilot ii khiatsuk cimawk\nSum om peuh leh na khempeuh a lem (kicing) takpi mahhiam?